Esther Dawt Chin Sung diarhmun zoh tikah thinphang bak asi lungthin nuam kho lo – The Cherry Par\nEsther Dawt Chin Sung diarhmun zoh tikah thinphang bak asi lungthin nuam kho lo\nEsther Dawt Chin Sung dirhmun zohtikah level zuamnak paoh ah athiam bak ko tiah kanmah Laimi mit lawng hmanh si loin kawlram minta le mintami tampi nih an ti. Nizan ah Esther cu Top 6 ah a kai than. Kan lawmhpi tuk cio. Comments cheukhat nih an chim lengmang mi cu, Esther hi kan Lai nungak nih an uar lo tiah a timi an um. Cu cu a dik le diklo kan thei lo. Nain Lami chungin Esther cu kanmah miphun hawi asi, kan far/kan nau, a si tiah 100% kan tanh kholo ti cu comments zeimawzat chungin hmuh khawh a si. Nain Laimi 90% nih cun Esther cu kan dirkamh, kan tanh.\nLaimi chungin comment pakhat nih mi thinlung ruahnak tampi ah bia a chim theu lai dah tiah ka ruahmi pakhat cu, Esther hi amah lei kap cun athiamnak nih atlinh bak ko, mah tlukin a thiam ko nain atlak sualah cun kanmah Laimi santlaihlo a si cang lai tiah a ti. Falam kan unau thil tuahmi zohthan tuah hna hmanh usih, Benjamin Sum caah SMS mee cawknak dingah phaisa ting tamtuk an hlut cang.\nEsther zong Pathian nih nihin tiangah cun a cawisang i level zuamnak kip ah cungcuang a si peng rih, top 6 tiang a kai kho cang. Cu caah Esther hi zoh sawh sawh ding a si lo. Kan chim lengmang bantukin Tan Khun Kyaw atlak cu athiamlo ruangah si loin Mee atlawmtuk a hmuh caah a si. Fans pakhat nih mee pakhat pek timi hi tutan thil sining zohtikah santlai dawh a si lo. Benjamin Sum cu mi pakhat nih mee 10000 tluk a pek tinak a si. Hibantuk an thil tuahmi hna hi a dikmi, a thami, miphun caah santlaimi a si theu.\nKhua a ruat khomi, sining aa rem komi nih cunEsther hi zoh sawh sawh ve lo ding a si. Khuaruat kho deuhmi Laimi chungin zeimawzat kan um ah cun Esther caah thinphan awk a um lai lo. Yaw Kee hi mipi nih an uar chin lengmang ve cang. Aruang theih khawh a si lo. Amah nunnak le cawlcangh ning hi mipi lung aton caah maw asi timi theih asi lo. Nikhat hnu nikhat Yaw Kee hi fans an karh ngai ngai cang. Lawmhpi cio hna u sih. Benjamin zong lawmhpi hna u sih. An pathum tein nihin tiang level top ah an kai khawh lengmang mi ruangah kan lawmhpi tuk hna\nPrevious Post:R.I.P: Sopum khua Thantlang umLian Lian nih mual a kan liamtak\nNext Post:Rung Lian Ceu Tial Cung Thang le Esther Dawt Chin Sung nih hin laimi a kan cawisang a ruang


Breaking News: Trump cu Voi 2 Tiang Phuah Dingin Tazacuaimi US President a Hung Si | The Chin Express\nBreaking News: Trump cu Voi 2 Tiang Phuah Dingin Tazacuaimi US President a Hung Si\nUS Hluttaw Niam (House) nih tuni ah President Donald Trump cu phuah dingin taza a cuai (impeach) ṭhan.\n2019 December thla zongah House nih phuah dingin taza a rak cuai cang. Hluttaw Sang (Senate) nih phuah lo dingin bia a rak khiah. Mah hi hmet law rel khawh si.\nUS ram dirhka in nihin tiang US president vialte lakah Donald Trump lawng hi phuah dingin voi 2 tiang tazacuaimi asi. A tuanbia a chia taktak.\nTuni ah House nih vote an thlak i MP/representative 232 nih “Yes” tiin an vote i 197 lawng nih “No” tiin an vote caah phuah dingin tazacuai a duhtu nih an tei hna. Democrat paoh nih cun “Yes” an vote dih.\nKan hnu zarh ah Trump nih US Hluttaw (U.S. Capitol) buai hnawh dinngin a ṭanhtu pawl a forh hna ruangah Hluttaw cu an baoh i Hluttaw chungah thisen a luang. Hluttaw palek pakhat an thah. Minung 5 an thi. Mah ruangah phuah dingin taza an cuai ṭhan hi si.\nKan hnu zarh thil cang hnu cun, a party Republican hmanh nih Trump cu an rem ti lo. Republican minung 10 bak nih phuah tazacuai dingin an vote ve. US tuanbia ah amah party bak nih phuah tazacuai dingin vote tambik asi.\nHluttaw Niam hruaitu Pi Nancy Pelosi (D) nih, “Trump cu phuah hrim a hau” tiah tuni Hluttaw meeting ah a chim. “Donald Trump cu kan dawtmi kan ram caah ṭihnung tukmi minung asi,” ati.\nHouse i Republican hruaitu Pu Kevin McCarthy nih, “Hluttaw an baohmi kha cu Donnald Trump ruang bakah asi ko. Hluttaw an baoh cuahmah lio zongah kaa khat hmanh a mawhchiat hna lo,” ati.\nTrump cu zeitik dah an phuah kun lai?\nHluttaw Niam (House) cu phuah dingin tazacuaitu lawng asi i a donghnak biakhiaktu cu Hluttaw Sang (Senate) asi. Cucaah, mah kong hi Senate ah an kuat lai i Senator pawl nih an vote ve lai. Phuah khawhnak ding ahcun cheuthum cheuhnih lungtlin a herh.\nSenate i Democratic hruaitu Mitch McConnell nih, “Donald Trump cu a caan dih hlan hrimhrim ah kan phuah hau, Hluttaw meeting kan ṭhut colh hau,” ati.\nNain, Senate i Republican hruaitu Pu Chuck Schumer nih, “January 19 hlan ahcun Trump phuah/lo kong vote kan thla kho lai lo,” ati.\nTrump cu January 19 tiang lawng US President asi cang lai, ni 7 lawng a taang cang. January 20 cun President-thimmi Joe Biden nih a ṭuan cang lai.\nHmasa thawngpangTlangcungmi kan hawile miphun ah an tanhning cu a mak ko – Ram Tinthei\nHnu thawngpangFalam inn kaang chungkhar 14 sinah tangka le ei awk bawmhnak an pek hna


R.I.P : USA ah Motor Accident in Pu Van Ling Thang nih an kan Thih tak E – Buanchukcho\nR.I.P : USA ah Motor Accident in Pu Van Ling Thang nih an kan Thih tak E\nNovember 16, 2021 admin THAWNGPANG 0\nUSA khuasa Chin miphun chungin ngaihchiatnak faaktuk kan tong tthan. Pu Van Ling Thang kum (27) nih motor accident nak in an thih tak timi thawngpang kan theih cu kan lung faak cio, kan ngaih a chiatuk hringhran.\nPu Van Ling hi Thantlang peng, Zaabung khua mi asi i a mah hi Pu Er Luai le Pi Ni Sung hna i an fapa ahniangbik asi asi. Tutan athih ah hin afapa pakhat le fanu pakhat a roh tak hna ti asi fawn tikah lungfah nak zual ko.\nPu Van Ling Thang thihnak kong he pehtlai in ZCA nih an ngaihchiat nak cu a taanglei bantuk hin an langhter ve“Zaabung khua mi Pu. Er Luai le Pi. Ni Sung hna i an fapa hniang Van Ling Thang (27) nih Alabama khua ah mawttaw accident in hi vawlei nunnak in a kan liam tak ti thawng kan theih tikah taantak mi chungkhar ZCA chungtel vialte nih kan ngaihchiatnak kan in hrawmpi hna.Fapa pakhat le fanu pakhat a roh tak hna. Taantak mi chungkhar nan ngaihchiatnak le nan mitthli vialte Bawipa nih in hnem hram hna seh!”\nTantak mi chungkhar, nupi le fale pahnih, cingla rualchan dihlak Pathian nih in hnem hram hna seh. Ngaichiatnak hrawmpi buin\nMah tein a uk mi “O” i Pan Saan(ပန်ဆန်း) khuapi dihlak Covid-19 check ding in ninga chung Lockdown an tuah\nMandalay in Chin ram lei ah a kal mi Motor ah Meithal le Kuan pawl Ralhrang nih an tlaih


PRESIDENT NIH MARTIAL LAW AHMAN KHAWH LONAK A RUANG – The Chinlung Post\nPRESIDENT NIH MARTIAL LAW AHMAN KHAWH LONAK A RUANG\nUS I, Martial Law Asullam, Atuanbia Le President Nih A Hmanh Khawh Lonak Aruang: 1941 lio i Japan nih Pearl Harbor a kah hnu in khan Hawaii hi martial law tangah a um bal cang i, a kumvui ah Harry White an ti mi pa hi ralkap a si lo lawng si lo in, a riantuanmi zong hi ralkap rian he ai pehtlaimi zong a si lo nain, a kongah ralkap bawi pawl an rak i thlaak bal. Puaisa a si i mi phaisa a dehhlen hna ruangah a bia an ceihmi pa a si.\nA sualnak hi ralkap phung a si lo i, civilian phung a si. Cu lio i Hawaii i an nifatin khuasaknak hi parliament an thimmi hna nih uk lo in, ralkap governor nih a uk hna.Mr White cu ralkap biaceihzung ah an chuahpi i, kum 5 thong thlak dingin Major Murrell nih biachahnak a tuah.Mr White a konglam he telhchih in US nih martial a hman hi tuanbia chungah voi 68 lenglo a um bal cang. Martial law kong hi thitha in a sullam an rak pem lo. US Constitution nih le martial law a langhter lo pinah, Congress lei zong nih a sullam an langhtermi zong a um fawn lo.\nSupreme Court nih hin voi tlawmte tatak lawng a kong a chim bal i, SC nih a hmuhning zoh tikah punghmna a si lo i, biafiang zong a um lo. Martial law an hmanmi tete an vun charmi pawl zong hi kum 75 hna a luan cangmi, hei ti bantuk lawngte an si.Nihin i US nih law an hmanmi tangah cun, President nih martial law hmannak nawl ai ngeih lo, ti a si. Martial law thanh dingin Congress nih President hi nawl a pek khawh men ko lai nain, cu bantukin Congress nawl a pek khawh le pek khawh lo kongah biachahnak a um fawn lo.\nState officials zong nih martial law thanh khawhnak nawl an ngei, asinain, cucu US Constitution ning tein a si lai i, an tuahnak a ruang hi federal biaceihzung ah zohfelpiak an si lai, ti asi.President nih hin Civilian authorities hi federal ralkap he an dirhmun thlen khawhnak nawl a ngei lo nain, civilian law enforcement bomhchanh dingah ralkap pawl rianpeknak nawl belte cu ai ngeih. Cucaah, Congress le state legislatures pawl nih thadeuh in an tawlrel hlan chung paoh cu martial law hi cuhlan bantuk lawngin hman khawh a si lai. Cu tikah, martial law phunphai in President nih ramchung ah ralkap rian a fial hna ah cun, cucu tih a nung ngai kho ding khi a si.\n𝐃𝐚𝐥 𝐤𝐡𝐚𝐭𝐧𝐚𝐤: 𝐌𝐚𝐫𝐭𝐢𝐚𝐥 𝐥𝐚𝐰 𝐚 𝐬𝐮𝐥𝐥𝐚𝐦. Martial law nih hin ciammamtein serpiakmi sullam ai ngeihmi a um lo.US i ramchung ralkap pawl an cawlcanghnak hi buatlakin phun 3 in then a si: Phunkhatnak – khuacaan ah cun non-law (upai he ai tlai lo mi) thazaang chuahnak he pehtlaiin ralkap nih civilian authorizes pawl bomhnak an pek hna. (Ralkap nih uknak lak ti siloin harnak bawmhnak kong ah ti tu asi) 2005 i Hurricane Katrina thlichia a hraan lio ah khan local cozah nih ai tawlrel cawk ti lo caah, ralkap nih helicopter he an pawhhnawh hna.\nPhunhnihnak, Civial authorities pawl nih law enforcement kongkau i cawlcanghnak an ngeihmi hi ralkap nih an bomhchanh tawn hna. 1992 Los Angeles mipi buainak tawlrel dingin state le federal ralkap an rak hman bal hna. (Ralkap nih uknak an lak ti siloin police nih a celh ti lo ahcun an bawmh ve hna titu asi). Phunthumnak, WWII lio i Hawaii, hei ti bantuk i ralkap nih civilian cozah ai an rolh caan a um bal. (Japan nih a rak tuk caah Hawaii cu emergency in Ralkap nih an tlaih chung ramchung himnak caah)\nHi a phunthumnak a sining zoh tikah, “Martial law” timi a sullam cu hmunhma pakhatkhat ah civilian cozah ai rolh in ralkap nih biaceih khuakhaannak an tuah.\nLocal police nakin anmah ralkap pawl tu hi khua chungah rian an tuanter deuh hna. Policy kong i biachahnak zong hi elected officials nih si lo in anmah ralkap officers pawl nih tuanvo an lak. Civilian biaceihzung ah si lo in anmah ralkap biaceihzung tu ah mipi buaibainak hi an ceihkhaan. A tawinak in chim ah cun, ralkap nih tuanvo an lak dih, tinak a si.Cucaah, civilian cozah ai rolh, timi hi a dang martial law an hman ning he ai khat ruam lo. Nihin i martial law an hman ning hi martial law nih ai tinhning cu a si ruam lo.\nMartial law, timi hi 1530 hrawngah khan England ah ai thoknak hi a si i, cucu Siangpahrang Henry VIII chan a si. Cu hnu in cun, martial law hi ‘ralkap law’ (military law) tiin buaktlakin auh a si. Ralkap pakhat court-martial an tuah tikah, martial law hi an hman. Chanthar US ah cun, hihi Uniform Code of Military Justice chungah an khumhmi a si.19th century hlan chung paohpaoh kha cu, US nih hin martial law hi emergency power (lakhruakin nawlngeihnak hman) bantukin a rak theihthiam lem lo, zeicahtiah, US tuanbia chung i martial law an hman hmasabik lio ah khan mipi nih faaktuk in an rak duh lo caah a si.\nWar of 1812 a dih lei sang, 1814 ah khan British ralkapbu do dingin Gen. Andrew Jackson nih New Orleans hi a rak ven bal i, cu lio ah cun martial law a rak hman. New Orleans i martial law ka hmanmi hi thil dik a si, zeicahtiah civilian cozah nih British hi a kham kho ti lo, tiin Gen. Jackson nih a chim.Ralkap nawlngeihnakhi tuantein khan an i relrin cang caah, Declaration of Independence zongah an lunghrinnak an langhter. Ralkap hi mahtein ai ukmi an si, i Civil power nakin a lianngandeuh mi an si, tiin King George III nih a chimmi bia cu an hnon i, raltuk tik i nawlngeihnak hi Congress le president kut ah thenphawt siseh law, commander-in-chief hi civil mi si peng seh, tiin Constitution ah an langhter.\n1815 ah khan Gen. Jackson cu Louisiana Supreme Court nih $1,000 daan an tat. Asinain, 1840 ah president nih a liammi $1,000 a cham pinah a duhmi a tuahpiak rih.Cuticun US i martial law an hmannak avoihnihnak cu Rhode Island ah a vun i thok colh ve i, “Dorr War” timi buainak a chuak i, vote thlaknak kong i renghnak (restriction) a tuahtu state’s first constitution cu a vun hnursuan. 1842 ah khan Thomas Dorr timi pa nih cun Rhode Island khuasa pawl cu a thithtuai hna i anmah duh tein phung an i ser i, amah le mah governor ai pe.\nCu ti i Dorr nih mipi a hruai hna caah cun, Rhode Island General Assembly nih martial law a hman i, dohdalnak donghter dingin a ralkap pawl a fial hna.1849 ah US Supreme Court ah Luther v. Borden, tiin Rhode Island i an hmanmi martial law kong cu an ceih.Emergency kongah cun civilian pawl hi ralkap phung zulhter hi a sual lo. Cucaah, Rhode Island i martial law an hmanmi hi a sual lo, tiin Chief Justice Roger Taney nih a rak ti bal. Luther biachahnak nih a langhter mi cu, US ah hin emergency kongah cun martial law hi a um awk a si, tiin a langhter.\nAsinain, zei bantuk dirhmun set a phaak ah khin dah, cun zeitluk kau in dah martial law cu tuah a si kun ne lai, timi kongah Luther biachahnak hi a fiang fawn lo.Martial law kong hi a fiang lo ngai. Asinain pakhat a fiang ngai mi cu, president nih martial law hmannak nawl a ngei lo, ti hi a si. Cun, federal cozah nih martial law tuahnak nawl a ngei, tiin Luther kong zongah khan Supreme Court nih direct in a chimmi a um lo.Federal cozah nak hman in state governors nih hin martial law an hman hi a tam deuh ving. 1930 ah khan Oklahoma Governor William Alfalfa Bill Murray nih voi 30 leng lo martial law a hman bal ve.\n1842 lio i Rhode Island General Assembly nih an hma hnu in khan, zeibantuk state legislature hmanh nih an hmang ti lo.1900 lio i Akron Riot asiloah Galveston hurricane, hei ti bantuk ah khan cun state officals pawl nih martial law an hman ve ko. Cun, Western Federation of Miners pawl nih duhlonak daitein an langhter ko mi kham dingin Cripple Creek le Telluride ah 1903 ah khan Colorado Governor James Peabody nih martial law a hman.\n2oth century tiangin US nih martial law a hman peng ko rih i, 1930 hrawnghrang ko kha a zualbik caan a si. 1933 ah Georgia Governor Eugene Talmadge nih a hman.\nCun 1939 ah khan a chungtu Eurith Rivers nih hman ai tim ve, asinain a hlawh tling lo.1931 ah khan Texas Governor Ross Sterling zong nih a nawlngeihnak cu federal court cungah a chuan i, phung ser dingin Texas National Guard a hman. 1920 ah khan, president nak hmanh in ralkap general pawl nih martial law hi an hman khun. 1941 ah khan Hawaii ah federal cozah nih martial law a hman.1963 ah khan miphun thleidannak a dotu le kalpitu karlah buaibainak tawlrel duhah kum 1 chung Cambridge khuapi ah Maryland Governor J. Millard Tawes nih martial law a hman.\n𝗗𝗮𝗹𝗵𝗻𝗶𝗵𝗻𝗮𝗸: 𝗣𝗿𝗲𝘀𝗶𝗱𝗲𝗻𝘁 𝗻𝗶𝗵 𝗮𝗺𝗮𝗵 𝗻𝗮𝘄𝗹𝗻𝗴𝗲𝗶𝗵𝗻𝗮𝗸 𝘁𝗲 𝗹𝗮𝘄𝗻𝗴 𝗵𝗺𝗮𝗻𝗴 𝗶𝗻 𝗺𝗮𝗿𝘁𝗶𝗮𝗹 𝗹𝗮𝘄 𝗮 𝘁𝗵𝗮𝗻𝗵 𝗸𝗵𝗼 𝗺𝗮𝘄? US ah martial law an hman nak hi kum 100 lengkai a si cang. Cun Luther kong i Supreme Court nih biachahnak an tuah hnu zongah khan, nihin tiangah President nih amah nawlngeihnak te lawng hmang in martial law a tuah khawh le khawh lo hi a fiang lo. President nih a hman khawh, asiloah, Congress nih nawl an pek hnu lawngah a hman khawh, tiin Supreme Court nih a chim bal hrimhrim lo.Federal martial law hi sangbik nawlngeihnak langhter a herh tikah, asiloah tuah lo awk a tha lo mi thil a tlun tikah hman a si, tiin 19th Century ah khan SC nih ruahnak a chuah bal.\n20th Century ah hin cun, state martial law hi a biapimi constitutional power nih a chuah khawhmi law he ai pehtlaiin an langhter.Supreme Court nih martial law kong i biachahnak a tuahmi pawl hi vun zoh u sih law, khat le khat ai khahlonak tete an um lulh. 1946 lio i Duncan v. Kahanamoku kong i SC nih biachahnak an tuah ning ah khan cun, federal martial law hi onh ngai dawh in a lang i, Congress nih maw, asiloah President nih a hman daan hi a control ding a si hnga.Asinain, 1952 lio i Youngstown Sheet & Tube Co. v. Sawyer kongah khan, SC biachahmi kan zoh ve than a si ah cun, President Harry Truman kha biangeitu a rak si lo.\nJustice Robert Jackson tu kha nawlngeitubik dirhmun ah a rak dir. Cu ve bangin, Trump nih hin Mexico he an ramri ah deferral immigration law dirpi dingin US ralkap a hman a si ah cun, federal biaceihzung nih hin Yongstown tuanbia hi an vun i char lai i, mah tluk taitai hin president nih nawlchuahnak nawl ai ngeih maw, tiin biahalnak an chuahpi ko lai.Youngstown kongah khan, Justice Jackson nih President Truman ai thlaak khawh lo nak a ruang 3 a langhter: 1nak – Congress nih president hi nawl an pek ko hnga, asinain biaceihzung pawl duhnak leng tiangin a si hnga. 2nak – Hi kongah Congress nih zeihmanh an chim lo caah, biaceihzung pawl nih amah tein Constitution chungah President nih nawl a hman khawh le khawh lo a ruang an kawlhawl lai. 3nak, President cawlcanghnak hi Congress nih an hmanmi laws he ai kalh.\nCulawng si lo, civilian law enforcement cawlcanghnak paoh ah federal ralkap i telhvaih a ngah lo, tiin the Posse Comitatus Act nih phung a ser. Martial law kongah, Congress le President an i al a si ah cun, Congress nih a tei ko lai. Asinain, Constitution chung i president kut ah a chiahmi nawlngeihnak sangbik a takin hmannak nawl an pek hnu lawnglawng ah, Youngstown tangah hin Congress duhnak hi President hi a dironh khawh lai.Cun, martial law he pehtlaiin, president nakin Congress cung i Constitution nih nawlngeihnak tamdeuh in a chiahnak a ruang a langhtertu phunghrampi pathum an um rih: Article 1 i the Calling Forth Clause, Article IV i the Guarantee Clause le, Ariticle II i the Commander in Chief Clause hi an si.\nThe Calling Forth Clause nih hin the Laws of the Union kalpi dingah the Militia remhsiam le uk khawhnak nawl hi president kutah si lo in, Congress kutah nawlngeihnak a chiah deuh.The Guarantee Clause nih president kut ah si lo in federal cozah kut ah nawlngeihnak a pek. Commander in Chief Clause nih hin Posse Comitatus Act le ramchung i ralkap hmannak kong i dun le daan a suaisamtu a dang phung pawl ralchanh in president kut ah martial law kalpi khawhnak nawl a pe lai lo.\nPresident hi Army le Navy i Commander-in-Chief a si, tiin President hi min pek a si tikah hin, ram pumpi ca i Commander-in-Chief a si, tinak a si, tiin Constitution nih a chim hrimhrim lo. Ramchung buaibainak kongah hin, ralkap hman an si awk a si le si lo kongah Congress pawl hi control tuahtu ah Constitution nih a telhchih ve hna.Asinain, ramdang nih US an vun kah sual a si ah cun, Congress nih nawl an pek theng lo zongah, President nih hin amah nawl in a rak dironhnak, doh ve nak nawl a ngei. Congress nih ralkap hmannak nawl a pek a si le, ralkap pawl uk le hruai cu president kutah a um colh ve.\nRamchung i ralkap hmannak kongah Constitution nih president kut ah nawlngeihnak saangbik le a hlankan cawlcanghnak nawl a pe ko. Hi kongah hin presiden nih Congress ralchanh in rian a tuan kho lo.Asinain, 1866 lio Ex parte Milligan tiin Supreme Court nih baichahnak a tuahmi nih khan, president nih hin zeimaw zat ah cun ram chung hmunhma pakhat khat ah martial law a tuah khawh pinah, civil biaceihzung pawl zong ralkap nih hmunhma laak dingin nawl a chuah khawh, ti a si.\nSC nih milligan kong i an khuaruahnak hi thil ai pehzul lo mi tampi a um caah ralring tein a sullam leh hau a si. Emergency in hmanmi nawlngeihnak nih hin Constitution nih phung ai ngeihmi hi zeitikhmanh ah a longh lai lo, tiin SC nih fektein a chim. Ral a thawh ruang i buaibainak faaktuk in a tlun tik lawnglawng ah khin ralkap nih civil biaceihzung pawl ah hmunhma an laak ding khi a si.1942 lio i Ex parte Quirin nih a sermi phung hi emergency in ralkap nih civil biaceihzung ah hmunhma a lakmi hi fonh ding a si lo. US citizen telhchih in, Guantanamo Bay i US nih thong an thlakmi hna hi US ralkap nih an biaceihnak nawl a ngei. Cucu international law of war phungning a si caah a si.\n𝐃𝐚𝐥𝐭𝐡𝐮𝐦𝐧𝐚𝐤: 𝐌𝐚𝐫𝐭𝐢𝐚𝐥 𝐋𝐚𝐰 𝐤𝐨𝐧𝐠𝐚𝐡 𝐂𝐨𝐧𝐠𝐫𝐞𝐬𝐬 𝐧𝐢𝐡 𝐳𝐞𝐢𝐝𝐚𝐡 𝐚 𝐜𝐡𝐢𝐦?Zeibantuk federal phung hmanh nih martial law hmannak nawl hi president kut ah a chia lo. Asinain, 1792 le 1871 karlak ah hin Insurrection Acts an remh a tam ngai. 20th Century belte ah cun remhsiam a tlawmdeuh cang.Insurrection Act chung i tengnge 3 nih hin ramchung i ralkap hmannak nawl hi president kutah a chiah. Sections 251 le 252 nih hin the Calling Forth Clause hi an dirpi ngai, ti a lang. Section 251 tangah hin, State pakhat khat ah dohdalnak a um i, state governor asiloah legislature nih federal sinah bomh a hal a si ah cun, President nih hin National Guard a siloah a dang punghman ralkap pawl a hman khawh hna.\nSecond 252 tangah cun, doh a tongmi state nih bomhhalnak an tuah lo zongah US laws dirkamh duh ruangah president nih direct in ralkap thazaang a hman khawh.Section 253 tangah cun, dohnalnak, ramchung buaibainak, phungkalh in cawlcanghnak, asiloah mipi buaiter timhnak state pakhat ah a um i, state asiloah federal law hnursuan, asiloah mipi/pumpaak an constitutional rights hnursuanpiak an timh hna i state zong nih a tawlrelpiak khawh hna lo/a tawlrelpiak duh hna lo ah cun, President nih National Guard asiloah duty a la lio mi ralkap a hman khawh hna. Section 252 ah khan cun, state pawl an duhnak hi santlai an si lem lo.\nPart V ningah cun, states pawl nih National Guard pawl sawmnak le an ramri i hmannak nawl an ngeih mi hi Posse Comitatus Act nih a hnursuanpiak kho hna lo. Cun, Title 32 tiin theih mi phunghrampi tangah National Guard pawl an cawlcangh a si ah cun Posse Comitatus Act hi an cungah hman khawh a si lo.Title 32 nih hin cun riithainak an dohnak, ramchung himbawmnak an kalpinak le training tuahnak nawl a pek hna. Asinain, 2020 June ah khan AG W. Barr nih Title 32 cu kautuk in a sullam a vun leh chap i, National Guard pawl training tuahnak le field exercises tuahnak ding tiangin a langhter.\nCu ti ning a si ah cun, an training tuahmi chungah hin raltuknak asiloah mission i hmaithlaknak pawl cu President asiloah Secretary of Defense duhnak in tuahter an si hnga. Cu phung cu Posse Comitatus Act he ai kalh. Ralkap pawl ramchung ah police rian an tuah hi tih a nung kho mi a si, tiin US Founders pawl nih British sinin lungfim an cawn. Cucu Constitution i Bill of Rights nih a langhter.\n𝐃𝐚𝐥𝐥𝐢𝐧𝐚𝐤: 𝐌𝐚𝐫𝐭𝐢𝐚𝐥 𝐋𝐚𝐰 𝐡𝐢 𝐂𝐨𝐧𝐬𝐭𝐢𝐭𝐮𝐭𝐢𝐨𝐧 𝐧𝐢𝐡 𝐚 𝐭𝐥𝐚𝐢𝐛𝐚𝐰𝐡𝐦𝐢 𝐥𝐞 𝐁𝐢𝐚𝐜𝐞𝐢𝐡𝐳𝐮𝐧𝐠 𝐧𝐢𝐡 𝐚 𝐳𝐨𝐡𝐟𝐞𝐥 𝐝𝐢𝐧𝐠𝐦𝐢 𝐭𝐡𝐢𝐥 𝐚 𝐬𝐢. Congress nih martial law hman i tim seh, cun SC zong nih hman dingin nawl hei chuahpiak ko hmanh sehlaw, US Constitution pi zoh chih in ai thlaak kho thiamthiam rih. Congress, president le, SC hi Constitution nih a zungzal in a tlaihmi an si. Constitution nih a pekmi nawlngeihnak vial lawng ai ngeihmi an si hna. Constitutional rights buar dingin Martil law lawng hlah, zeibantuk cawlcanghnak hmanh tuahnak nawl an ngei lo.Asinain, Constitution nih a pekmi rights pawl hi remhkhawh lo cu an si ruam lo.\nBiaceihzung pawl nih thatein an zohfel hnu ah a remthatnak in tawlrel a si caan a um. Cu Constitutional rights pawl cu buaktlakin cun a nung dih i, federal biaceihzung pawl nih an runven peng hna.State pakhat khat ah ralkap nih martial law an hman i, thong an thlakmi hna an um ah cun chuahter hna dingin federal court nih an sinah nawlnak a tuah lai. Asinain, federal biaceihzung nih hin thatein an halnak a ruang an langhter khawh lo a si ah cun, ralkap nih civil cozah ai nincan nak dignah nawlngeihnak a hman ko lai.\n𝘿𝙖𝙡𝙣𝙜𝙖𝙣𝙖𝙠: 𝙎𝙩𝙖𝙩𝙚𝙨 𝙥𝙖𝙬𝙡 𝙩𝙚 𝙯𝙚𝙞𝙙𝙖𝙝 𝙖𝙣 𝙡𝙖𝙬𝙝 𝙡𝙖𝙞? State nih martial law hman hi a fawi ngaimi thil a si. State pakhat nih a state chungah martial law tuahnak nawl ai ngeih, tiin SC nih a chim. Posse Comitatus Act hi states caah a si lo i, state chung law enforcement ca i ralkap thazang hmannak nawl an i ngeihmihi a hnursuanpiak kho hna lo.Asinain, cu ti ti tikah, state nih an duhmi paoh an tuah khawh, tinak a si lo. US Constitution, federal laws, hnatlaknak an tuahmi pawl nih hin a sangbikmi Law of the Land hi an ser caah, cucu zeibantuk state hmanh nih nawl a lonh kho lo.\nMartial law tuah a va si ko bu zongah, state officials pawl hi US Constitution le ai tlakmi federal law nih a theem thiamthiam hna, tiah SC nih a chim.Moyer v. Peabody le Sterling v. Constantin kongah, state nih hin emergency a ton i, lungtha tein khua a khaan le thil ai ningcanglo mi direct in a tawlrel a si ko ah cun, martial law hi a tuah khawh, tiin SC nih biachahnak a tuah.\n𝗕𝗶𝗮𝘁𝗹𝗮𝗮𝗸 𝗸𝗮𝘄𝗺𝗻𝗮𝗸. Congress nih martial law hmannak nawl a pek ko hmanh ah, federal cozah nih constition ning tein martial law chuahnak nawl ai ngeih, tiin SC nih biachahnak a tuah taktakmi a um lo. Cu bantukin nawlpek mi a va um ko zongah, Constituion phung zulh tein tuah a si la i, martial law an tuah chung i ralkap pawl an cawlcanghnak vialte hi biaceihzung nih zohthannak a tuah hrimhrim lai, ti asi.State nih martial law kalpinak nawl ai ngeihmihi cu fiangtein a um ko nain, rii tampi khiahpiak a si ve.\nState law nih nawl a pek hna caan paoh ah state nih martial law a tuah ko lai. Federal courts belte nih cun state governor a biachahnak a laak khawh ta a hau. Asinain, Constitution le ai tlakmi federal laws nih state nih martial law a thanhmi hi hnahnawh a pek khawh thiam rih. Cun federal court ah biaceihbawi nih an cawlcanghnak zohpiak a si fawn rih lai. Congress le state cozah nih martial law a sullam hi fiangdeuh in an langhter lo chung paoh cu a konglam thitha in theihfian khawh a si rih lai lo.Tutan election kongah Trump nih hin amah thu in swing states 5 ah hin martial law a hmang kho lo. Credit: Chelsea Bawi\nUS UMMI CHIMCIO HNA UH, BAWMHNAK KONG AFIANG CANG\nTHAWNGPANG THAR: TRUMP AH MAW NA DIR LAI BIDEN AH DAH


A Hlawt Takmi A Fate Cu A Cal Ah A Hnamh I Biakinn Chung Tthutdan Cungah A Ngol Tak - THANGLAWI\nJune 4, 2018 July 1, 2018 Lyly Par 0 Comments Asia, India\nIndia ram Kerela khua ah patung pakhat nih a fate cu biakinn chung a ngol tak lai teah a cal ah a hnamh tak. Hi kum 32 patung pa nihhin zapi hngalh tein a pali nak fa an ngeih mi nih theih sual lai phan ah hi thil a tuah nak chan a si zong kha palik sin ahcun a chim. Cuka biakinn a hngak mipa nih hi ngakchia te hi kan hnulei ni 4 ni ahkhan biakinn chung ahcun a hmuh i palik pawl a chawnh colh hna.\nPalik pawl nih cuti nau a ngol tak mi pa cu CCTV hmangin an kawl i an fate a hlonhtu hna hi Bitto le a nupi Prabitha kum 28 an si kha an theih khawh hna. Palik nih an hun kawl hna i kan hnulei ni 5 ni zinglei ahkhan India ram Edappally khua ah an tlaih hna. A fate biakinn chung a va ngol taktu Bitto nihhin an fate cu biakinn chung tthutdan cung a chiah lai te ah a cal ah a hnamh tak i cuticun tthutdan cung ahcun a ngol tak.\nA hun kaltak hnuah ah hmailei i a hmuh khawh lem ti hngalo mi a fate cu siaherh ngai khin hnu her in a zoh tak rih. Prabitha nihhin a fate hi sizung ah ttha tein a ngeih mi a si ko nain a hnuah an fate cu hlawt dingin an pa he khua an khan tthan hi a si. Palik nih an tlaih khawh hna hnu ah nupa hna nihhin “mi nih fa pa 4 an ngei tiin an kan soisel lai” ti an phan ruangah an fate an hlawt tak mi a sinak kong zong kha palik hna sin ahcun an chim. Ngakchia te cu sizung nih an zohkhenh chung i nupa hna zong a herh ningin tazacuai le dantat dingin an tawlrel cuahmah hna.\n← A Fapa Puak Pahin Tungbingka(Tricycle) A Mawng Mi Pa Bawmhnak A Hmu\nManny Pacquiao Nih Inn Le Hmun Pek Dingin Bia A Kamh Mi Ice Cream Zuartu Pa Le A Chungkhar Cu →\nNULATE RILRU HNEH THEIHNA THURUK


Deuteronomi 32 (Deuteronomy 32)\n1“Maw van hna, nan hna rak chi tuah u, ka chim lai;\nKa kaa in a chuakmi bia kha vawlei nih thei seh.\n2Ruah bantukin keimah cawnpiaknak cu sur seh law,\nKa bia cu dap bangin tla seh,\nRam no cung i chum a sur siahmah bantuk le\nChawl borh cung i ruahti a tlami bantuk siseh.\n3Zeitintiah Bawipa min kha\nka thanh lai.\nLianngannak cu kan Pathian pe ko u!\n4“Lungpi bantukin an hupphengtu\nA lam vialte cu a dik i a hmaan.\nZumhawktlak le hlen hmang lo Pathian a si,\nAmah cu a ding i a dik.\n5Annih nih a cungah ṭhat lonak\nAn dotlak lonak thawngin a fale\nan si ti lo;\nMilolak le mizer chan an si.\n6Nannih mihrut le minga hna,\nBawipa cu hi bantukin nan rulh lai maw?\nAmah cu na pa, nangmah an ser,\nan siam i\nAn fehtertu a si lo maw?\n7Hlan lio ni kha hngal ṭhan hna law,\nChan tampi kum kha ruat tuah hna.\nNa pa kha hal law, an hmuhsak lai,\nNa upa hna zong hal hna law,\nan in chimh lai.\n8Cung Nung Bik nih miphun hna kha an ro a pek hna i\nMinung fapa hna kha a ṭhen hna tikah,\nPathian fapa an tlawm an tam ningin\nminung an ramri kha a fehter. *32:8: Lam 17:26\n9Zeitintiah Bawipa vo cu a mi kha an si,\nJakob cu amah ro hrimhrim kha a si.\n10“Amah nih thetse ram ah khan a char,\nThetse ram thlitu a awn vungmangmi\nah khan a char.\nA kulh, a zohkhenh, a mit falai bantukin a ven.\n11Mupi nih a bu kha a hninh i\nA fano kha a vun zuanhnawh hna i\nA thla a vun i samh i, a thla cungah\na futter i\nA zuanpi hna bantukin,\nBawipa nih khan a hruai hna;\n12 Bawipa lawnglawng an hruaitu a si i\nram dang pathian zeihmanh\nan i tel lo.\n13Vawlei hmunsang cungah a citter i\nLo in a chuakmi thil kha a eiter hna;\nLungpi chungin khuaihliti le\nṬeklung chungin chiti kha\na dawpter hna.\n14Cawrun chung hnuk khal,\nTuurun chung tuuhnuk,\nTuufa hna thau le tuukawng hna thau,\nBashan ram cawrun le meheh hna cu,\nChangvut lak i a ṭha bik he na ei hna i\nMitsur hang thisen cu na din.\n15“Jakob nih khim tein a ei,\nJeshurun cu a thau i\na ke a chaih;\nNa thau, na thial a chah, na miltlor;\nKhi tikah a sertu Pathian kha a hlawt i\nA khamhnak Lungpi kha zei ah\na rel lo.\n16Ram dang pathian hna in a nah\nFihnung an tuahnak in a thin\n17Nan pupa hna nih an ṭih bal lomi,\nTunaite ah a chuakmi pathian hna,\nAn hngalh bal lomi pathian hna,\nPathian a si lomi khuachia hna sinah cun rai an thawi. *32:17: 1Kor 10:20\n18An hringtu Lungpi kha na ruat lo i\nAn sortu Pathian kha na philh.\n19“ Bawipa nih a hmuh i a hlawt hna,\nA fapa hna le a fanu hna nih\na thin an phawh caah,\n20Amah nih, ‘An sinin ka hmai\nka thuh lai,\nAn donghnak kha zeidah a si lai\nka zoh lai,\nZeitintiah annih cu milotlau chan;\nZumhawktlak lo fa an si.\n21Pathian a si lomi thil in ka nahchuahnak an tuah i\nAn siasal in ka thin an ka phawh,\nCu bantukin miphun a si lomi in\nan nahchuahnak ka tuah ve lai i,\nA hrutmi miphun in an thin ka phawh ve hna lai. *32:21: 1Kor 10:22; Rom 10:19\n22Zeitintiah ka thinhunnak nih\nmei a kau i\nSheol tawne tiang a kangh,\nVawlei le a chungchuak a liah hna i\nTlang hram kha a kangh hna.\n23“ ‘Cun an cungah ṭhat lonak\nka pon hna lai i\nAn cungah ka thal kha ka hman dih hna lai;\n24Rawlṭam in an lotlau lai i\nA kangh in a kangmi linhnak le sivai ṭha rai nih an ei hna lai;\nSahrang ha hna cu, leidip ah\na lawnmi thil sivai hna he,\nAn cungah ka tlunter lai.\n25Tlangval he ngaknu he,\nHnuktlai lio he ṭuakpar he,\nLengah vainam nih a thah hna lai i\nInn chungah tuksapur thil a um lai.\n26-27An ral nihsawh lai kha le\nAn ral hna nih cun, “Kanmah kut nih\na tei hna,\nHi chungah hin pakhat hmanh\nBawipa i a tuahmi a um lo,”\nTiin an ti i an ruah sual lai kha\nṭih hlah ning law cu,\n“Ka hei ṭhek dih cang ko hna hnga i\nMinung lakin anmah theihhngalhnak\ncu ka hloh dih ko lai,”\nKa hei ti ko hnga,’ a ti.\n28“Zeitintiah fimnak a ngei lomi miphun an si i\nHngalhthiamnak zong an bau.\n29Fim hna seh law cu, mah hi an\nAn hmailei donghnak kha an hmuh hnga!\n30An Lungpi nih a rak zuarh hna i\nBawipa nih a rak hlawt cang hna dah ti lo ahcun,\nZeitindah pakhat nih thong khat kha\na dawi hna lai i,\nPahnih nih thong hra cu an zamter hna lai?\n31An lungpi cu kan Lungpi bantuk\na si lo,\nKan ral hna cu mihrut an si.\n32Zeitintiah an mitsur ruang cu Sodom mitsur ruang le\nGomorrah lo chungin a rami a si;\nAn mitsur tlai cu sivai ngeimi an si,\nA bor hna cu an kha;\n33An mitsur hang cu rul sivai le\nRawchok sivai ṭhawng ngai a si.\n34“Mah hihi keimah nih ka khon i\nKa ro kuang chungah ka hrenh chihmi a si lo maw?\n35An ke a nal tik caan caah phuhlamnak\nle teirul chamnak cu\nkeimah ta an si,\nZeitintiah an harnak ni cu a nai i\nAn rawknak cu khulrang in a ra. *32:35: Rom 12:19; Heb 10:30\n36Zeitintiah, an ṭhawnnak kha\na loh cang i\nKhihmi siseh, a luatmi siseh,\nPakhat hmanh an tang ti lo ti kha Bawipa nih a hmuh tikah,\nA mi cu thiam a coter hna lai i\nA sal hna cungah zaangfahnak\na ngei lai. *32:36a: Slm 135:14\n37Cu tikah, ‘An pathian hna, an i dornak lungpi cu,\nKhuazei ah dah an si kun,\n38An raithawinak thau a ei i\nAn thlet pekchanhnak mitsur hang\na dingtu hna cu khuazei ah dah\nan si kun?\nTho tuah hna seh law, in bawm tuah hna ngat seh,\nNa himnak si tuah hna ngat seh!\n39“ ‘Atu cu hngal tuah u,\nKeimah, keimah hi, amah cu ka si i\nKeimah hleiah pathian dang zeihmanh an um lo;\nKeimah nih ka thah, keimah nih\nka nunter ṭhan,\nKeimah nih hma ka banh, keimah nih ka damter i\nKa kut chungin a ka chut khotu ahohmanh an um lo.\n40Zeitintiah van ah ka kut ka hler i\nHi bangin chiat ka ser:\nZungzal in ka nun bangin,\n41Ka nam tleu ka tat i\nBiaceihnak kha ka kut nih a tlaih ahcun,\nKa ral hna kha phu ka hlam hna lai i\nA ka huatu kha ka rulh hna lai.\n42Sam saumi ral hna lu in le\nThahmi hna le tlaihmi hna thi in,\nKa thal hna cu thi ka ritter hna lai i\nKa nam nih sa a ei lai —\n43“Maw miphun hna, a mi kha thangṭhat hna u,\nZeitintiah a sal hna thisen phu kha\na hlam i\nA ral hna kha phu a hlam hna i\nA mi hna ram caah sual thianhnak\na tuah lai,” tiin au u. *32:43: Rom 15:10; Biat 19:2\n44Moses nih a ra i hi hla chung i a ummi bia vialte kha mizapi theih ah a va chim, amah le Nun fapa Hoshea nih an va chim. 45Cun Moses nih hi bia vialte kha Israel mi vialte sinah a chim dih tikah, 46annih sinah, “Nihin ah ralrinnak bia kan pekmi hna vialte hi nan lung chungah i chiah tuah u. Hi phungbia chung bia vialte cu, ṭha tein an tuah nakhnga, nan fale kha nawl pe hna u. 47Zeitintiah mah hihi nannih caah thil tetuai a si lo, sihmanhsehlaw nan nunnak a si i, cu thawng cun co awkah Jordan tiva nan tanhnawhmi ram chungah saupi nan nung lai,” tiah a ti.\nMoses Nih Kanaan Ram A Cuanh\n48Khi ni hrimhrim ah Bawipa nih Moses cu a chawnh i, *32:48-52: Nam 27:12-14; Deu 3:23-27 49“Jeriko zawn, Moab ram chung Abarim tlang thluan i a ummi Nebo Tlang ah va kai tuah law, ro caah Israel mi ka pekmi hna Kanaan ram cu va cuan tuah. 50Cun na u Aaron nih Hor Tlang ah a thih i a mi hna sinah pumh a si bantukin, na hung kainak tlang ah khin na thi lai i na mi hna sinah pumh na si lai, 51zeicahtiah Zin ramlak i Meribah-kadesh ti ah khan, Israel mi hna lakah khan, zumhawktlak loin nan ka umhnawh i, Israel mi hna lakah khan a thiangmi bantukin nan ka hmaizah lo. 52Na hmai i ram cu na hmuh lai; sihmanhsehlaw khika ah, Israel mi ka pekmi hna ram chungah cun na lut lai lo,” tiah a ti.


Tuah ding: Na fa kha a chuah ni in ni 60 a tlin hlan ah chuahni cazin chung ah khumh/cazin tuin ding asi lai. | Births Deaths and Marriages Victoria\nTuah ding: Na fa kha a chuah ni in ni 60 a tlin hlan ah chuahni cazin chung ah khumh/cazin tuin ding asi lai.\nHi hi cu online in tuah asi i a man lo tein tuah a ngah. Sizung nih cun mah hi cu tuahpiak asi lai lo.\nChuah lehhmah (Birth certificate) ngahnak ding caah a chuahni kha chuahni cazin ah khumh/cazin tuin hrim a hau.\nChuah lehhmah nih cun nangmah le na fa kha a biapi mi atanglei bawmhchanhnak pawl kha ngah kho ding in an bawmh khawh hna:\ncozah lei riantuannak/bawmhchanhnak le peknak pawl kong\nsianginn lei kong\nbank cauk/cazin pawl kong\nmawtaw mawnghnak licence le tax file number kong.\nChuah lehhmah cu cazin na khumh tik siloah a hnu deuh ah na ngah khawh colh. Chuah lehhmah tuahnak pawl caah pek herh ding mi te te (phaisa) a um lai.\nOnline cazin khumhnak form cu Mirang holh in asi i cuahcun tuah ding tete tampi a um:\nNu le pa pakhat khat nih hika ah hei kal/lut law www.bdm.vic.gov.au/baby (External link) BDM account he khan cazin na tuah/khumh lai.\nTheihternak! ‘+’ hi a pawng let-kha-na te kha mobile phone na tuin lio ah na mobile phone number i a hramthawk cun country code (+61 cu Australia ca) ah khan na telh lai. Tahchunhnak ah +61430000000.\nForm i a hramthawk thencheu kha phih hna. Na fa kong, nangmah kong le a dang nu le pa kong kha adikthliah tein hal na si lai.\nCucun kan mah nih pahnihnak a nu le pa sin ah an mah lei kap form kha online in phih ding in emial kan kuat hna lai.\nAbiapimi. Himnak caah ruahpiakmi pawl na ngeih sual asiahcun (tahchunhnak, innchungkhar velhnak/siknak he a pehtlaimi), chuahni lehhmah he khan statutory declaration (upadi he pehtlai tein thil sining kha tha tein langhternak) (online ah lak khawh asi) zeiruangahdah a dang nu le pa hi an rak i tel ve lo timi kha tha tein langhternak kha na tin chih lai.\nBDM nih cun a dang nu le pa kha chawnhbiak ding a herh hna lai. Nangmah lei in an in thihphaihnak siloah kut an zuannak/velhnak tehte na piah/pek khawh asiahcun, nangmah na catial nawl loin a dang nu le pa sin ah a zei contact pawl hmanh a dikthliah in kan theihter hna lai lo.\nHmailei ca ruahnak siloah bawmhnak na herh asiahcun hika 1300 369 367 ah hin na chawnh khawh thiam.\nPahnihnak nu le pa hna nih cun email in kan kuat mi hna link cu an hmeh lai i an mah tuah ding mi a dikthliah in khan online in an phih dih lai. Mah tuah mi nih cun cazin khumh (registration) cu atlinter/adihter ko.\nAn mah lei tuah ding mi pawl an tuah dih cang asi ko ahcun nu le pa zong nih chuah lehhmah cun an cah/order khawh thiam.\nBDM bawmhchanhnak/riantuannak pawl\nVictoria ah na nunnak kongkau he a pehtlai mi pawl (life events) kha a dikthliah in cazin khumhnak kan tuah. Kan mah nih cun hi bantuk kongkau pawl caah lehhmah pawl zong kha kan tuah thiam ko.\nHi bantuk kongkau caah na kan chawnhbiak khawh\nhngakchia chuahni cazin khumh ding le chuah lehhmah (birth certificate) pawl\nthih lehhmah pawl (death certificates)\nthitum lehhmah (marriage certificates)\nchungkhar/pehtlaihnak cazin khumh ning le pehtlaihnak lehhmah/Eain-Thawng-Suh Cazin pawl\nVictorian Marriage Registry (Victorian Thitumhnak Cazin) ah i thitumnak\nmin thlen nak\nnu/pa sining fianternak.\nAdang thawngpang le bawmhnak\nNangmah holh/bia in ruahnak peknak\nBDM kha nangmah holh in chawnh na duh ahcun Holhlehhnak le Calehnak Riantuannak lei 13 14 50 ah hei chawn. Registry of Births, Deaths and Marriages Victoria kha chawnh ding caah 1300 369 367 ah an mah kha hal hna.\nRak kan chawn\n1300 369 367 8am – 4pm Cacawn Nikhat ni in Ninga ni tiang (Mipi dinh ni pawl telh loin)\nAh lut www.bdm.vic.gov.au law “Contact Us” timi kha dothlatnak tuah ding caah thim law hmet.\nBDM Cazin lei Riantuannak Centre\n8am – 4pm Cacawn Nikhat ni in Ninga ni tiang (Mipi dinh ni pawl telh loin)\nDinnak lei Riantuannak Centre pawl\nDinnak lei Riantuannak Centre pawl nih cun Victoria chung ah BDM bawmhnak/riantuannak pawl cu an pek/tuah dih. Tam deuh in theih na duh ah cun lut www.justice.vic.gov.au/service-locations (External link).


Bible Mit in Refugee; Lian Cung - THE CHINLAND POST\nBible Mit in Refugee; Lian Cung\nChin Digest| Vol.2, No.3 (2016 February)| Laimi lak ah a laar ngaimi biafang pakhat cu ‘refugee_ralzaam’ a si. A sullam taktak hngalfiang loin refugee a uar ngaimi zong kan tampi. A chan lio a si ve caah ram thatnak phan refugee tlangval pawl zong an laar chuachuah. Lai khuate lei um ngaknu cheukhat cu a sio an van i olh ngai. Refugee timi cu, “Cozah thalo uknak nih biaknak, mi-phun le mibu chung ah a vun chuahpimi harsatnak, hremnak le buainak ruangah, amah le umnak ramte chuaktak in miphun dang ram ah a vai dormi” khi a si. A tawinak in ‘mipeem asiloah ralzaam’ kan ti khawh. Nihin, Laimi chung in refugee kan tlawm ti lo. Sihmanhsehlaw, Baibal kan zoh tikah, refugee tuanbia cauk ko a lo. Pathian mihman tampi hna zong harsatnak, tihphannak, cozah uknak le buainak pakhatkhat ruang ah an umnak hmun le ram chuahtak in hmunkip ah an rak vakvai cio.\nJacob cu tihphan ruang ah Haran ah a zaam\n‘Jacob’ min sullam cu hlengtu ti a si bantukin thluachuahnak co duh ruangah a pa Isak a rak hlen. Isau nih ka pa Isak sin in ka co hnga ding-mi thluachuahnak le ka fater (first son) sinak kha Jacob nih a ka lak khanh ti a theih bak in, “Ka pa cu va thi deng cang kaw, a zuun ngaih kan lim cun Jacob cu ka thah lai,” a ti. Anu Rebekah nih aa tinhmi a theih tik ah, a nau Jacob cu Haran khua i a ta Laban sin ah zaam ding in a chimh.\nJacob cu Haran khua lei ah zaam ding in a kal. Ni a tla dengmang i lampi ah a riak. Lung pakhat a laak i chantling ah aa tlinh. Mang a manh i a mang ah hlei a ding i a sangpi pakhat a hmuh. Mah hlei cu vawlei in vancung tiang a phan i Pathian vancungmi an kai i an tum lengmang kha a hmuh hna. Pathian nih, keimah hi Bawipa, Abraham le Isak Pathian kha ka si. Na ihnak ram hi nangmah le na tefa kan pek hna lai. Khua zeika na kalnak hmanh ah kan umpi zungzal a ti. Aa thang i, hika hmun ahhin Pathian a um ko a ti i, cu hmun cu a min ah Bethel a sak. A upa, Isau tih ruang ah a khua le ram, nulepa inn chuahtak in Haran lei ah a zaam. Sihmanhsehlaw, a zaamnak hmun ah Pathian he an i tong. Cutin cun, a nu le a pa lungtlingmi nupi zong a va thit. Pathian thatnak cu a nunnak ah a um i a pu Laban inn ah a vai dor. Jacob cu hlengtu a si ko nain Pathian dawtnak nih a kaltak hlei lo.\nJosef cu nautat ruangah Egypt ram a phan\nJosef cu Jacob nih a tar hnu lei ah Rachel he an ngeihmi a si caah a pa nih a fale dang nakin a tlaihchan khun. Cucaah, a unau dang pawl nih Josef cu an huat ngaingai. Voi khat cu mang a manh i a unau pawl a chimh hna. A unau pawl nih thahhrulh an timh. Asinain, Reuben nih Josef nunnak khamh a zuam i that loin tikhur chung tu ah an thlak. Sihmanhsehlaw, Reuben umlo karlak ah Josef cu a unau dang nih Ishmael khualtlawng-bu sin ah an rak zuar i Izipt ram ah an kalpi.\nJosef cu mi pumrua tha le muidawh cu si kaw, Izipt ram a van phak tikah Potifar (Faro bawi) siangpahrang inn congtu ding ah an rak cawk. A phaknak hmun kip le Pathian hmaika ah Josef cu dingfel tein a nung. A dinfelnak nih Josef cu Izipt ram vialte uktu dirhmun ah a phakter. Cun, Josef hmang in Jacob le a unau pawl vialte zong Ka-naan ram mangtaam in an luat i, Izitp ram ah nuam tein khua an sa. Nihsawhnak le harsatnak vialte lak zong ah Josef cu Pathian hmaika ah dingfel tein a um peng tikah, a donghnak ah cun hruaitu ah aa chuah.\nMoses cu mi a thah ruangah Miedian ram ah lophir in a zaam\nJosef a hngal lomi, siangpahrang thar cu Josef thih hnu ah Izipt ram hruaitu a hung si. Israel mi-pi an tam tukmi kha a hmuh tikah, Faro siangpah-rang thar cu a thin a phang i Hebrew nu pawl nih fapa an ngeih ahcun tiva ah nan hlonh hna lai tiah thawng a thanh. Culio caan thengte ah cun, Mo-ses cu an hrin. Phaikung in an tahmi bawm chung ah an chiah i tiva kam ah Moses cu an va thuh. Nikhat cu Faro fanu takkholh ding in tiva ah a va kal. Ngakchia, Moses tah aw a theih i a va zoh tikah duhnung tukmi fapa te a si kha a hmuh i, inn ah a tlunpi.\nVoi khat cu Moses nih a miphun harsatnak le nih-sawhnak an tonmi a ruah tikah a lungfah a celh lo. Nikhat cu a miphun hawi pakhat Izitp mipa nih a thah a hmuh tikah a zuanhnawh i Izitp mipa cu a thah colh ve. Mi ka thahmi kong Faro nih a hngalh cang ti thawng a theih bakin, Moses cu lopher in Median ram lei ah a zam diam. Tikhur umnak hmun pakhat a phan i aa din. Cu lio ah, Median tlaangbawipa fanu le cu ti than awk le satil ti dinh awk ah an ra. Fanu hna cu tuukhal pawl nih an rak dawi hna tikah, Moses nih Reuel fanule cu a chanh hna i an satil cu ti a dinhpiak hna. Cutin, Reuel nih Moses cu a ram ah a umter i a fanu Zipporah tiang in a pek. Pathian nih Mo-ses cu miphun dang ram a umnak ah a kawh. Pathian nih Izipt ram ah nun a cawnpiak rih i a miphun cu Izipt saltannak chung in a chuah hna. Moses cu Miedian ram i a vai dornak ahkhan Pathian dawtnak a hngalh i a miphun chanhchuahtu a si.\nNaomi cu mangtaam ruangah Moab ram ah a chungkhar he an peem\nNaomi cu a pasal le a fapale pahnih he Khrihfa chungkhar an si i, Bethlehem khua, Judah ram ah khua sami an si. Biaceihtu hna chan lio ah cun an ram ah mangtaam a rak tlung. An ram ah paw-cawmnak a har tuk caah Moab ram ah an va peem. Tlawmpal ah, a pasal Elimeleh nih a thihtak hna. Mi ramdang ah pasal thihtak cu zeitluk in dah intuar a har lai. A fapale nih Moab minu cu nupi ah an thit hna. Sihmanhsehlaw, a rauhhlan ah a fapale pahnih zong an thi ve. No-ami caah cun khuachimui bak a si. A sining ruah tikah zaangfak tuk a si. Zeitindah khua a sak hnga? Mah le mah i thah zong a fawite. Taksa, thinlung tiang in hruh a fawite fawn. Zumtu a si ko nain, Pathian sin ah phunzai zong a fawimi thil a si. Sihmanhsehlaw, Naomi nih lungdong lo tein Pathian kha aa bochan peng.\nKum le caan an liam bang, Judah ram mangtaam zong cu a hung reh ve tikah, Naomi zong amah le chuahnak ramte ah kir than aa tim. A fapale nupi nih kan in zulh ko lai an ti nain Naomi nih kei-mah nutar he harsa tuk in nunti ding cu a ti i a thloh hna. Asinain, a fanu, Ruth tu nih cun Naomi cu Judah ram ah a zulh i a Pathian zong a biak ve. Naomi le a fanu Ruth cu Pathian an tihzah, pakhat le pakhat cung ah dawtnak ngei tein khua an sakti tikah, a donghnak ah cun Ruth nih a nungmi a biakmi Israel Pathian thluachuahnak kha a hmuh.\nDavid cu cozah uknak ruang ah Palestine ram ah a zam\nDavid cu Jesse fapa hniang bik a si. A ule dang nakin a hme bik nain chaicheih a thiam ngaingai. Tuu a khalh pah hin vom le cakei zong a thah hna. David cu Pathian nih Saul can ai ah Israel siangpahrang si ding in chiti a thuhmi a rak si. Filistin mipa a thawng bik Goliah zong a rak thah. Cutin, Saul nih David thilti khawhnak a hngalh tikah, a nahchuah i thah awk ah a kawl. Cucaah, David cu tlangbawi Ahimelek umnak Nob khua ah a zaam colh.\nDavid cu miphun dang lakah lileng ngai in a tlongleng. Sihmanhsehlaw, David nih harsatnak a ton lio zong ah a chungkhar le midang a bawmhchanh rih hna kan hmuh. A bikin, a kalnak hmun kip ah Pathian kha a philh lo (1 Samuel 23: 2, 4). Aho bawmtu hmanh a ngeih lo lio zong ah Pathian sin ah thazaang a la. Pathian nih chiti a rak thuhmi Saul siangpahrang cung zong ah a kut a thla bal lo. A nun himnak caah hmun dang i a va zaamnak zong ah, David nih Pathian a kaltak lo.\nBiakam Thar kan zoh tik zong ah, Jesuh Khrih zong kha cozah uknak ruang ah Egypt ram ah an rak zampi ve. Lamkaltu cauk a ngan pariat chung kan zoh ahcun, Jerusalem khua ah a ummi Khri-hfa hmaisa pawl zong kha biaknak lei hremnak ruang ah Judea le Samaria le ram kip ah an rak i thenthek. Asinain, an phaknak hmun cio ah Pathian thawngtha an karhter. Baibal kan rel tikah, biaknak lei hremnak ruangah maw, cozah uknak that lo ruangah maw, mangtaam tibantuk ruangah dek, an khua le an ram, miphun le chungkhar kaltak in hmunkip ah an rak vakvai cio ko hna.\nRalkap cozah uknak that lo ruangah Laimi zong India, Thailand le Malaysia ram ah refugee in an rak kal. Nihsawhnak, tihraamnak le harnak phun kip tong in miphun dang ram ah mual a kan liam takmi zong an tampi. Sihmanhsehlaw, nihin ah cun ram thatnak a phanmi zong an tlawm ti lo. Cu lio ah a biapi taktakmi cu khoika ram le hmun a phanmi paoh nih kan chuahsermnak ram, aa dawhmi kan nunphung, kan biaknak le kan ca-holh hna hi an si.\nA cunglei ah Baibal chung in ralzaam phun tampi kan hun langhtermi chung ah aho hmanh nih an miphun sinak a philhmi an um lo. A caan a phak tik ah an miphun sin ah an kir than. Cu bantuk in kannih Chinmi phun zong hi kan phaknak hmun in nikhatkhat ahcun kan kir ve awk a si. Hlumh awk a tha lomi kan ram kha kan rak zaamtakmi kha cu vawlei cung phung le Baibal tuanbia zong ah a ummi a si bantuk in ram aa thlen cang hnu, hawi ram bantuk in hlumh a that ko ahcun mi-phun limhang a hngalmi paoh nih cun kan mi-phun hna an umnak hmun hi kan hlam than awk a si. Cu lio ah, Salm catialtu nih, ‘Bawipa cu kan himnak, dornak le bawmtu a si’ a ti bantuk in, kan phanhnak hmun paoh ah Pathian aa bochan-mi miphun kan si zong a biapi tuk.+++\nPrevious Lam Canceo ah Laklawh Nun; Lian Chawn


USA um lainu tampi le laipa pawl cu nupi pasal lo in an um hau cang ko la hi – The Cherry Par\nUSA um lainu tampi le laipa pawl cu nupi pasal lo in an um hau cang ko la hi\nUS President Donald Trump nih Ningani (US caan) ah Myanmar telh in ram 6 cu US luh khammi (travel ban) cazin ah a khumh hna.Mah ruangah, US ummi nih Myanmar um nan chungkhar kha US ah peem dingin lak khawh an si ti lo.\nYangon um US Tanzung nih, “2020 February 21 thokin Myanmar rammi pawl cu ‘US pemnak visa’ le ‘diversity visa lottery’ pek an si ti lai lo,” tiah thawng a thanh colh ve.Nain, US tlawnnak (tourist visa), sianginn kainak (student visa), business visa, temporary worker visa, tbk., pawl cu voi dang tawn bantuk tein pek an si ko lai.\n“Cun, US pemnak visa a ngah cangmi paoh cu US luhter nan si ko lai. Policy thar ruangah visa pek cangmi chuh a um lai lo,” ati.Myanmar rammi cu US pemnak visa le diversity visa lottery pek lo ding, timi Trump policy thar nih harnak a pek hna mi hna cu.\nKawlram um na nupi/va kha US ah peem dingin auh khawh si ti lo.Kawlram um na nulepa kha US ah peem dingin auh khawh si ti lo.Kawlram um na nupi/vapa le fale kha US ah peem dingin auh khawh si ti lo.Kawlram ummi hohmanh US ah peem dingin auh khawh an si ti lo.\nPrevious Post:A poituk e:laimi le kawlram mi USA phan nak ding lam a um tilo a har ko\nNext Post:ThanTlang COTR khrifa bu an mual phoh an pastor pa nih a member a vuak


Vawlei cung ah Engineer ngeih tam bik cem Russia nih hriamnam tha tha atuah mi cu anram Economy tha asi, atu ah athar SU-57 fighter that ning rak zoh than te u zuar ding? – Kawltu Team\nVawlei cung ah Engineer ngeih tam bik cem Russia nih hriamnam tha tha atuah mi cu anram Economy tha asi, atu ah athar SU-57 fighter that ning rak zoh than te u zuar ding?\nRussian Federal Service for Military-Technical Cooperation Director Dmitry Shugayev, nih cun MAKS-2021 air show an ngeih nak ah ram cheukhat hna hi-technology thiamnak cu, hriamnam a man faktuk in an zuar mi hi atha lo, hriamnam atha lai, athawng lai, sau hman khawh zong asi lai cu bantuk cu Russia nih atauh peng mi asi.\nMah caah cun kan ram nih kan tuah mi hriamnam aphunphun hna hi ram dang zong nih anrak duhnak asi ati, atu zong ah ram zei maw zat nih hriamnam order a um caah, ibiakchawnhnak kan ngei lio asi, atu kan tuah mi fighter thar hna cu, Su-57 – fifth-generation Russian multifunctional fighter hi, Air, Ground, Surface targets, Supersonic cruising flight speed, inboard armament & antiradar coating, cu bantuk in an tuah mi hna asi.\nUS tuah mi fighter jets man fak taktak mi hna cawk nak in, US fighter ngeih bantuk in atha ve fawn mi Russia tuah mi fighter hi aman zong afawi deuh caah, ram tampi nih cawk an duh tiah thei asi, Russia servicing ah atha fawn, an thil tuah mi atha fawn, A cawktu ram hna zong nih atha timi an theih caah, atu ah cun Russia tuah mi fighter zei maw zat cawk ding ah order kan hmuh tiah an chim.\nAcawk tu hna zong nih Russia fighter tuah mi hi atha ngai tiah chim mi an tam ngai ati, Cun acawk cang mi le anrak hmang cang mi ram hna zong nih ngaisihnak angei lo tiah a ti fawn, China nih ram dang thiamnak fir bu in thil antuah tawn mi nak in, Russia nih an mah ram Engineer thiamnak hmang in fighter an tuah mi hi cu arak tha hrimhrim mi khi asi ko.\n← China nih cun Taiwan hi karak doh taktak ah cun United State of America hi an cawlcang manh lai lo tiah ahrocer ning hi,\n2021 Olympics cu Japan ram Tokyo khuapi ah tuah asi cang, mah hlan ah Olympics ah Medal ngah tam bik cem ram 10 hna cu, →


Khah! Myanmar Ah Petrol-Diesel A Um Zat Thawng An Thanh Cang – Chin World News Evening\nMyanmar ah Datsi-Diesel Thlahnih ca lawng a taang! Ralkap nih uknak a chuh hnu in Myanmar ram ah datsi-diesel a lut ti lo i tu hnu thlahnih ca hrawng lawng a taang tiin thawngpang a chuak tiah BBC nih a langhter. MK Datsi-Diesel rianttuannak CEO a simi U Min Aung Hlaing nih “February 1 thawk in ramdang lei in datsi-diesel a rak lut kho ti lo.\nAhlan ah cun hi bantuk in ramdang lei in a luh khawh lo tik ah kanmah tein kan lak khawh tawn. Asinain atu cu lak a har ngai cang” tiah a chim. Asinain ramdang lei datsi-diesel pawl chuah khawh ding in kan i zuam cuahmah lio cu a si ko tiah a chim chap. “Atulio sining chim ahcun Myanmar ah datsi-diesel a tlawm ngaingai cang ti khawh a si.\nAtu zong hi rikhiah phun in a phawt in kan i phaw pah cang,” tiah U Min Aung Khanh nih a chim. “Atu zong ah datsi/diesel man cu a kai cang ko. Asinain, atu ning tein a kal peng ahcun a man a kai chin thluahmah ko lai,” tiah a chim chap. Source: BBC\nRelchih: Ralkap nih uknak an lak hnu in bank an khar hlei ah Myanmar phaisa kyat man a zor caah ramdang cawkmi(import) datsi a lut ti lo, atu lio ramchung a ummi datsi hi thla hnih hrawng lawng a nguh cang lai an ruah tiah Reuters nih a tial.\nRamchung kan hmanmi datsi (gasoline-diesel etc.) 98% hrawng bak hi ramdang cawkmi a si, ramchung ah chuahmi a tlawm tuk. Atu hi datsi man a kai thluahmah cang. Atu hi ralkap kuttang ummi Myanmar sipuazi cu ai cawl kho ti lo, a thaw pit dengmang. Hiti ning CDM kan peh khawh ko ahcun Min Aung Hlaing cozah a tlu colh hrim lai. Salai\nRev. Dr. Hre Kio: “US nih (very seriously) biatak tein kan ram caah bawmh kan hau-VIDEO


USA, Texas Ah A Um Mi Chin Mi Hna Caah Thawngpang Thar le Theih Tha – Chin 11 News\nUSA, Texas Ah A Um Mi Chin Mi Hna Caah Thawngpang Thar le Theih Tha\nTexas um caah dawr thil cah, lak i kal kong ah theih tha tete\nRamkulh uktu Greg Abbott nih uknak lei nawlbia (order) GA-16 a chuahmi April 24,2020 ninga ni 12:01am ah a nung thawkmi order bantukin a hramthok inn ah um timi order rak chuah lio ah a herh ngaingai lo tiin rak timi cheukhat chawlehthalnak pawl hna nih zeimawzat khamnak he dawr thil cah lak i kal ( to-go) an tuah khawh ve cang lai.\nA herh ngaingai lomi chawlehthalnak pawl on than a si dingmi tahchunhnak pawl\nHnipuan dawr pawl—keden dawr pawl- thutdan cabuai dawr pawl-hmanmi thilri dawr pawl- cauk dawr pawl- thil dawh ser thiamnak le zungthiamnak/Hobby dawr pawl-muicuan lentecelhnak dawr pawl- inn tamhnak dawr pawl- ngandamnak le dawhnak thilri dawr pawl.\nA herh ngaingai lomi chawlehthalnak dawr pawl a on than dingmi hna nih dawr cah lak i kal( to-go) tuahmi dawr hna nih ningcang tein mah Texas ramkulh ngandamnak lei zung nih riantuantu pawl le thil cawtu pawl an humhimnak caah hi zulhphung pawl hi nan zulh hrim a herh.\n-Nan dawr chungah thil cawtu pawl nan luhter hrim hna lai lo\n– Thil cawtu pawl nih dawr ah cawhmi lak ding in siseh, cakuatnak in kuat dingin siseh, siloah inn ah rak pek dingin siseh thil pawl nan cawk khawh.\n– Phaisa peknak vialte hi phone in lole internet in tuah ding a si lai. Hi tin a si khawh sual lo ahcun, pakhat le pakhat i tonghnak hi a tlawm khawh chungin tuah ding a si lai.\n– Pakhat le pakhat i a tlawm bik i tonghnak a si nakhnga cawhmi thil pawl cu a cawtu i mawtawka hnulei kuang lole a hnulei thutnak ah chiah piak a si lai.\n– Zei thil paohpaoh inn ah kuatmi cu kutka hmai tiang kuat a si lai. Thilri a phurmi riantuantu kha innchung ah luhter an ngah lo.\nA herh ngaingai lomi chawlehthalnak dawr pawl a on than dingmi hna dawr cah lak i kal ( to-go) tuahmi i riantuantu hna vialte nih ningcang tein mah Texas ramkulh ngandamnak lei zung nih riantuantu pawl le thil cawtu pawl an humhimnak caah hi zulhphung pawl hi nan zulh hrim a herh.\n– Riantuantu vialte nih a caan hman tein kut i tawl , riantuannak hmun zawtnak rungrul um lonak dingin tuah ding, le pakhat le pakhat i hlat in um ding hrim a si lai.\n– Riantuan hlan ah riantuantu vialte cu nan taklin maw/lo ti chek, a thar in nan khuh nan khuh maw siloah nan khuh a zual deuh maw timi chek, thawchuah i harhnak um maw ti chek, hromfak maw timi chek , a thawtnak le rim theih loin nan um maw timi chek le taklin a um maw, taklinh 100.00 degree cung a si maw timi cheknak pawl hi tuah hrim ding a si lai. Hi zawtnak phun a langmi riantuantu pawl cu inn ah tinter colh ding a si lai.\n– Riantuannak ah luh cangka in riantuantu vialte kuttawl siloah kut ah zawtnak um lo nakhnga thianghlim tein tuah hrim ding a si lai.\n– Riantuanmi vialte hmaihuh i huh hrim ding a si lai.\n– Thil cawtu pakhat khat he i tuahtonnak um paoh hnu ah kut tawl siloah zawtnak um lo nakhnga thianghlim tein tuah hrim ding a si lai.\nA herh ngaingai mi chawlehthalnak dawr pawl tahchunhnak pawl, Ei ding dawr pawl, thilri chiahnak inn dawr pawl, thir in sermi thilri zuar dawr pawl – a nganmi bom a zuarmi innchungkhar caah a herh ngaimi ca hrenhnak thim kuai pawl- thingkung thlaici erhnak hmun pawl- zu dawr pawl- chawlehthalnak dawr pawl a si i inn in riantuannak caah a herhmi thilri a zuartu pawl- mawtawka thilri le remhnak dawr pawl- saikel ( bicycle) remhnak dawr pawl – RV remhnak le zuarnak dawr pawl.\nA herh ngaingai mi chawlehthalnak dawr pawl nih zeitindah rian an tuan lai timi kong ah cun a thlenmi a um lo. Uknak lei nawlbia (order) GA-16 chuahmi nih hin inn ah um timi nawl chuah lio te khan a rak tuan cangmi chawlehthalnak pawl (businesses ) he cun a pehtlai lo. Texas ramkulh nih a herh ngaingai mi chawlehthalnak pawl tiin phun (17) thennak a tuahmi a um. Mah pawl cazin hmuhnak caah tdem.texas.gov ah leng.\nKhammi cawlcanghnak pawl tahchunhnak pawl (tutiang kham rihmi). Zeizat an si zongah mipi siloah pumpak aa pummi bu pawl – tam deuh tar umnak inn lennak pawl – mipi lentecelhnak thilri hmannak – rawl dawr pawl chungah ei le din- zu dawr pawl le dawr nganpi chungah tuahmi rawl dawr pawl- lentecelhnak kal- taksa hmeh/malit nak dawr pawl- pum cung i mawngcik i chunhnak dawr ( tattoo) le hna vihnak dawr- sam mehnak dawr kal siloah barbershop kal- tin tuahnak dawr kal.\nDawr thil cah lak i kal timi tuah dingmi nih zeitindah nangmah chawlehthalnak ( business) tuahning a si lai timi kongah biahal duhmi na ngeih ahcun zangfahnak tein James Kunke , jkunke@cityoflewisville.com sin ah hin email kuat. A nih hi Community Relations and Tourism ah Director a tuan liomi a si.


Thailand pawl nih a nah ruangah an uarmi Paing Takhon | The Chin Express\nMyanmar model Paing Takhon cu naite ahkhan Thailand ram ah a rian kong he pehtlai in a tlawng i a fan pawl he zong tonnak an ngei. Cun, Thailand celebrity media minthang GMM25 le ET zong nih biaruahnak an ngeih.\nPaing Takhon nih 20% Tuluk le 80% Myanmar (kahpia) ka si a ti. An nih hi Kawthoung ah a thangmi a si. A nu nih a ngakchiat tein model, minta siter a duh i kum 8 hnu ah a nu saduhthah cu a tling.\nPaing Takhon: Naihrawng cu khual ka tlawn tuknak ah ka tak zong nak dih cang. Thailand ram ka tlawn lio ah ka fan pawl kha zeiruang ahdah thazaang nan ka pek ka ti hna.\n‘Na taksa nah ruangah kan in uar, na ngo ahcun aho hmanh nih an in uar lai lo’ tiin an ka ti. An nih ram ahcun interview tuahtu thok in aho paoh an taksa ngo, an i dawh tuk hna.\nThailand ram ka phak lio ahhin ka thachia ngai. Sinain, an ka zohkhenh ning thatuk. Rawl dawr ka kal zongah keimah ca a dang tein capuai an chiah, an ka upat, an ka zohkhenh tuk. Mah te tu cu ka uar tuk.\nA hlan ahcun Myanmar ram chung lawngah rian ka ngei. Atu ahcun Thailand ram zong ah rian ka ngeih cang tikah kaa manh lo ngai. Thailand ah movie i thlak dingin an ka sawm. December thla hrawng ah thok te dawh a si\nRamdang khrihfa nih ACR sin in Chin ralzaam tampi an bawmh hna\nTial Lian Thang - April 9, 2020 0\nDawtnak ngei ramdang khrihfa pawl nih Malaysia um Chin ralzaam tampi caah ACR (Alliance for Chin Refugees) sinah bawmhnak an pek, tiah...\nDawt Hlei Tlem hlathar ‘Timh Cia In Na Um Maw’ rak ngai ve\nChin Hniang Zi - April 9, 2020 0\nMalaysia: Myanmar ralzaam nih palek sin ah tah buin bawmh an hal\nAsia Hniang Zi - April 9, 2020 0


Hi pin ah, hi bantuk thilri hi India Cozah nih dumram ngeimi hna sinah man ngei – Chintanbo\nNovember 9, 2021 admin HOME 0\nAvoi hnihnak Ralhrang Helicopter Thantlang ah A Tum Than. Zanlei slm 2:00 ah ralkap sakhan thlang ah minute 10 tluk Ralhrang Ralkap Helicopter a tum i 2:15pm ah Tlangrua lei kap tlang a niamnak in a kir than rih. Zeithil dah a phorh timi fiangin theih a si lo nain ralhrang minung thazaang a chap men hna lai tiah ruahdamh a si. Chun slm 12:20 zongah avoi khat nak a tum i 12:35pm ah a kir than. TCP\nThawngpang Dang – Mizoram Chief Minister Pu Zoramthanga cu nizan November 9, 2021 ah khan zihnawh eihmuarnak biabuai pahnih kong ah court nih biakhiahnak a tuah i, pakhat ah thiam a coter i, a dang pakhat ah court nih sualphawtnak le thiamcoternak a hmuh lo caah a chuahter.\nCourt nih biakhiahnak a tuah lai ah hin amah Chief Minister Pu Zoramthanga hi court ah aa vai langh. A biabuai pakhat, Aii puk i a ram ah Cozah thilri, goat proof wire mest le iron post hna cu amah nawlngeihnak in a hman, tiah an puhmi cu Aii puk hrawng i ram ngeitu hna nih, amah Pu Zoramthanga ca lawng si lo in dumram ngeitu vialte nih kan thathnempi i, kan i hrawm ve ko, tiah an chim.\nHi pin ah, hi bantuk thilri hi India Cozah nih dumram ngeimi hna sinah man ngei in le man ngei lo zongin pek khawhnak phungphai a um ruang ah Biaceihtu special judge Pu Vanlalenmawia nih cun Chief Minister Pu Zoramthanga hi thiam a coter. A biabuai pahnihnak, a phaisa ngeihmi, a ngeihchiah le a thlahlawh aa milh lo, tiah an puhnak ah special judge nih cun, a rumnak check-nak ding ah hin kum 2003 in kum 2008 kum donghlei karlak kha a si i, hi lio ah hin an tangka hmanning account felfai tein an i cinken ding a si, a ti.\nA ngeihchiah thilri pasarih lak i panga cu kum 2002 hlan i a ngeihmi an rak si cang. Hi lio i an phaisa cawlcangning hi an hngalh khawh ti lo caah nawlngeitu special judge nih cun, hi biabuai ah hin sawlphawtnak ding le thiamcoternak ding a hmuh lo. Cu caah Chief Minister Pu Zoramthanga cu court nih a chuahter, tiah Mizoram thawngzamhca Vanglaini le a dangdang hna nih an tial. TCP\nRalhrang Lu Tlai Min Aung Hlaing Nih Thla 3 Chung Ah Mipi Ralkah Kan Thianh Dih Hna Lai Ati Mi China Sinah Ruah Chan Mi Angeih Caah Asi


Ruah lo pi in thil a vun i thlen tik ah ruah a herhmi cu – Hakha Cherry\nUEC nih khua 50 ah thimnak a cancel tik ah ram pumpi i cuh ding thutden seats kha 664 si ti lo in hmun 50 hrawng a zor lai ka palh lo ahcun-khua 33 ah pyithu hluttaw ah 33, amyotha ah 17 hmun an zor lai.Tu hnu zarh 2 kar hrawng ah daihnak a um ahcun an cancel nak ah zuamnak an tuah than khawh. Paletwa zong hmun cheu khat ah thimnak an cancel khawh rih tiah UEC nih a langhter.\nCucaah 664 chung ah 50 kan zuh ahcun 614 lawng a tang lai.Cucaah 614 chung ah ralkap nih seats 25% an lak tik ah 460 maw 461 a tang i cu chung ah 308 seats thutden a teimi lawng nih cozah ser khawh a si.\nState pa 7 caah thutden hi 170 hrawng lawng a um cang lai 27.6% a si. Atangmi 291 hi Kawlrawn zuamnak ah a um i 47.4% a si lai. Cucaah 51% a tling ding ah 3.6% lawng aa duh cang i minung 22 hi tlangcung vote chung in a hmuh ahcun a tling cang tinak a si.2015 ahcun ralkap 25%, tlangcung ah 31.3% le Kawlrawn ah 43.7% vs 2020 Kawlrawn 47.4%.\nCucaah Kawlrawn 47.4% chung ah thutden 291 chung ah USDP, UBP, PP, PPP le party fa tete pawl fonh in 6-7% kar thutden 40 hrawng an lak ahcun NLD nih 41.4% – 251 hmun tei hna seh law, cozah ser khawh ding ah tlangcung hmun ah 10% a tei a hau lai i cu 10% cu thutden 61 a hmuh ahcun a tei cang lai. Hi tlangcung ah State pakhat ah pa 8-9 hrawng a tei ahcun a tling ko lai. Tlangcung sin ah minung 61 hrawng zapi a tei khawh lo i 1 – 2% aa duh sual ahcun USDP, UBP, PP, PPP chung in party pakhat pakhat he aa fonh lai i a bik in UBP maw PP he maw an i fonh lai tiah an zumh bik.Credit-Sui Hingz


RCSS (Shan) Hriamtlai Pawl Nih Kawl Ralhrang Pawl Cu Kanmah Nih Kan Tuk Cang Hna Lai An Ti. – The Chinlung Post\nRCSS Nih Kan Mah Nih Kawl Ralkap Cu Ka Tuk Hna Lai Tiah Bia Ai Kam Cang: Shane state ah a ummi mah hi tlang cung hriam tlai bu nih hin kawl ralkap cu kan mah nih kan tuk lai tiah a chim i cu caah a tu hi Shane state ah a ummi khuate 10 reng lo ah a ummi khuami hna cu an mah ralkap bu ah lut dingin\nforhalnak an tuah lio hna a si tiah theih a si. Innchungkhar pakhat or inn khat ah minung pakhat rate in ralkap lut dingin forhalnak bia an chim i mipi cu thazaang an pek hna tiah theih a si i a hramhram in cun an al hna lo tiah theih a si.\nKhuate cio in an khuabawi hna he tonnak an ngei hna khuate ah nungak tlangval zeizah dah an um timi min cazin kha zoh cham in minung zei dah an lut kho lai tiah khuabawi sin ah an hal hna. Inn khat ah pa pahnih an um ahcun pakhat cu luhter cu an si hna i pa pakhat lawng a um ahcun luhter an si hna loh. A sinain innchungkhar a tam u nih cun RCSS ah lut dingin an duh hna lo caah an fapa le an pasal hna cu ramlak ah an zamter hna tiah theih a si i a zam manh lomi cu luhter an si hna caah an taan taakmi inn chungkhar member hna cu an ttap hna i RCSS cu buainak an tuah hnawh hna tiah theih a si.


Thawngpang tha taktak:KIA nih ralkap pawl ceilak in an thuat hoi hna’Mei bakin an khangh dih hna hi. – Lai Lungrawn Post\nApril 16, 2021 April 16, 2021 admin Myanmar News\nThawngpang tha thei hi cu a nuam hrinhran ko tu lio mipi nih kan i zoh thlar taktak mi hna KIA ralkap cu teinak lawng te an hmuh ko hna tu tiang ah kawl ralkap an thah mi le an tlei mi hna zong a tam taktak cang’Tu lio tlangcung hriamtlai diar hmun ah cun an mah bantuk a cak mi an um ri hna lo.\nTuchun zawng ah kawl ralkap pawl cu KIA nih an mawtaw pa6 bak mei in an khangh piak than hna tizong in thawngpang kan van thei than tikah thinlung hi a nuam hrinhran teinak an hmuh peng khawh nak hna thlacam in bawm cio ko hna u sih.\nRelchap duh mi hna caah:Raltuk kan thok deeng ko cang hih.Mipi hna caan karlak ramlak i nan i dor tik ah tiva kuang lei, lungkua, lungbuk athatnak le ti athatnak ah zaam khawh zuam ding.Ramlak tlang, hmunrawn ti bantuk cu hrial ding. Aruang cu thal caan asi caah meikaang atam, tuk kah ruangah mei kaang achuak kho mi asi caah tiva kuang hmunrem kha aherh ahcun fuh panh ding asi lai.\nHimnak caah tiva kuang fuh tik ah vasum le va hna lei hngak tu pa nan i sawm hna lai. Chung khar 5/6 fawnh in zaam khawh zuam ding.Atu hi timh tuahnak kan ngeih aherh.Kan pa le nih, mipi hi bia na kan ruah le aherh mi runven ning na kan chimh aherh cang catial tu Lairam laipa.


𝗔 𝗥𝗮𝗹𝗮𝗶𝗺𝗶 𝗖𝗼𝘇𝗮𝗵 𝗔𝗵 𝗣𝗿𝗲𝘀𝗶𝗱𝗲𝗻𝘁 𝗛𝗶 𝗧𝗹𝗮𝗻𝗴𝗺𝗶 𝗔 𝗦𝗶 𝗞𝗵𝗼 | Tluang Lian Hnin (Yangon) – Onlinenungak\n𝗔 𝗥𝗮𝗹𝗮𝗶𝗺𝗶 𝗖𝗼𝘇𝗮𝗵 𝗔𝗵 𝗣𝗿𝗲𝘀𝗶𝗱𝗲𝗻𝘁 𝗛𝗶 𝗧𝗹𝗮𝗻𝗴𝗺𝗶 𝗔 𝗦𝗶 𝗞𝗵𝗼 | Tluang Lian Hnin (Yangon)\nUnion Level in mi tamdeuh nih rak ruahmi NLD nih teinak a hmuh than cang, Landslide bakin a tei than i 2015 nak hmanh in tam deuh a tei tiah unofficial cun media nih langhter a si cang – UEC nih official in achuah te ding he zong ai dang theng lai lo dah. Hluttaw ah Opposition lei an tlawmmi belte hi a poi ngai. Kawl party a hmedeuh pawl hi a hlei in a sungmi an si. Tlangcung party ah cun SNLD, ANP, PNO, Mon Unity Party, KySDP tibantuk nih a za tawk cu an hmuh (nain atlawm thiamthiam), cun a dang party e.g. CNLD, Kachin, Karen, Wa etc zong Seat pakhat cio paoh cu an hmuh.\nNov 4 2020 press conference ah President’s Office in U Zaw Htay nih ara lai mi cozah cu National Unity Government serding timhtuahnak a um an rak timi kha NLD nih teinak a van hmuh tak hnu in tlangcung party 48 political parties cu ramkomh cozah sernak dingah an sawm hna (12 Nov, 2020 from Dr. Zaw Myint Maung). Mah cu coalition government kan rak timi khi siloin, seat hmu he ahmu lo he sawm in serding phun khi a si. Zeibantuk Arrangement dah si lai timi cu chim ding a tuan rih.\nRalkap le cozah nih terrorist group ah an chiahmi AA nih thimnak ai tel lo mi myone pawl zong 30 Dec 2020 hlan tuah ding in nawlnak ca an chuah. Ralkap le cozah zong nih an cohlan cang hna, a hlei in ‘terrorist’ timi biafang an hmang ti lo, Shan lei zong tuah piak than ding an ti. Mah hi significant ngai a si. Atu an chimmi thimnak tuah ding hi by-elections khi a si lo, by-elections cu cozah ser dih hnu ah tuahmi a si (kum khat hrawng rauh hnu ah). Atu cu UEC nih Security ruangah 8 Nov rak tuah khawh rih lo mi pawl caah, tuah tthan ding khi a si, mah cu Pyidaungsuh cozah le Pyine cozah ser dih hnu ah tuah te dawh in a um.\nNLD nih landslide in a tei caah amah duhning tein cozah sernak nawl a ngei ko nain, a tubantuk NUG tuah ding timhlamhnak an ngeih mi hi kawlram huap caah thawngtha ngai a si tiin hmuh khawh a si. Ralkap lei zong an bia-an thadeuh, cun Peace Process lamthluan zong a hlan nak in rang deuh, fel deuh in a kal kho te lai timi zumhnak a um – cu nih cun Federal le Phungram remhnak tiang a chuahpi te khawh hnga.\nNUG tuahnak ding kongah chimchung a har ngai rih. Sawmmi party hna lei zong nih bialehnak an tuah rih lo, zei kong an i ceih lai timi theih khawh a si rih lo. Cun NLD nih NUG a timi hi zeibik khi dah asi hnga timi zong chim har rih. Asinain, keimah ka tuaktannak ah cun a ralaimi cozah ahhin President hi tlangcung mi a si te theo lai ka ruah. President ding ahhin a fit mi Candidates tampi an um len ko lai nain, tlangcung mi chung ah cun Pu Van Thio hi a Experience, theihhngalhnak, fimcawnnak le a sining zoh ahcun ai tlakbik mi Candidate pakhat ah ka hmuh ning a si. Cun NUG a kalpi dingmi ahhin tlangcung party (SNLD, ANP etc.) hna zong 2015 bantuk siloin, hmunhma zong pek te khawh dawh muithlam ka cuanter pah fawn.\nA tawinak chim ahcun, 2020 thimnak nih a chuahpi mi cozah thar ahcun ralkap he ipehtlainak siseh, remdaihnak siseh, tlangcung mi covo kongah siseh, Covid-19 hnu siipuazi umkal ning siseh, ruahchannak a um ngai ko tiah ka ruah.\nSalai Tluang Lian Hnin\n(13 Nov 2020, Yangon)


Britain Cozah Nih A Ram Minung Myanmar Ram Chuah Tak Dih Dingin Nawl A Chuah Cang – Chin World News Evening\nBritain Cozah Nih A Ram Minung Myanmar Ram Chuah Tak Dih Dingin Nawl A Chuah Cang\nBritain cozah zong nih Myanmar ramah a ummi hna a ram minung hna cu Myanmar ram chuah tak dih dingin a minung sinah thawngthanhnak a tuah cang! Britain cozah nih cun Myanmar-ah ummi a minung hna cu a si khawh ahcun a rauh hlanah Myanmar chuah tak colh dingin a thanh hi si. A herh tukmi hna a um dah ti lo ahcun Myanmar ramchung ah um lo dingn ralrinak zong a pek hna.\nCun, Myanmar rmachung chuak kho lo ding na si sual hmanh ah na umnak inn chuah tak loin innchung ah um hramhram dingin nawl a chuah fawn. Hi bantukin a ram minung sinah thanhnak a tuahnak a ruangbik cu “Myanmar ramchung buainak a um lawng si loin thahrum manh riangmang in sualnak ngei lo mipi cu ah a hramhram in cawlcanghnak a zual chin lengmang rungah a si. Kan theih bantukin ralkap nih a hramhram in uknak a lakmi kongah British hi duhlonak a langhtertu bik le Myanmar ralkap a duh bik tu ram an si. Credit: People Media.\nRelchih: KIA le KNU nih Kawl ralkap zeizat dah an thah cang hna. AA tah zei an tuah timi theih na duh cun a tang ca rel. Ralkap nih uknak an lak hnu ah tlangcung hriamtlai phu vialte lakah kawl ralkap he aa kaap hmasa bikmi cu Kachin Ralkap KIA an si. February 11/2021 in kah hram an i thawk i nihin March 12 cun thlakhat si cang.\nKIA timi cu kan theih bantuk in AA telh in Chaklei Ralkap Bu-4 Fonhmi Northern Alliance chungtel an si. Cheukhat nih KIA hi ziah an dai ngai mipi zong an ven hna lo Myitkyina zongah an lut lo tiah an ceihphai hna. A tak cun KIA hi biatak in ralhrang Kawl ralkap a dohmi an si. Thlakhat chungah Kawl ralkap Sakhan 2 bak an lak, kawl ralkap 150 leng an thah hna. A bik in KIA tamaha 4-6-9-10 pawl hi Kawl ralkap he nifa aa kaapmi an si.\nNihin zing hawi hna cu Kawl ralkap lei Bohmu telh in ralkap 20 KIA nih an thah hna. An meithal hriamnam le riahcaw zong KIA nih an chuh dih hna i him tein an kir taak hna. Kawl ralkap lei nih heh tiah raltuknak vanlong 5 bak te an hman i KIA Tatmaha 9 tang ummi Tatzin 26 cu an kah ve. Nain KIA lei nih timhtuahnak an ngeih cia caah pakhathmanh an thi lo.\nThlakhat chung an i kahnak ah KIA ralkap 10 fai an nunnak an pek ve. Sakhan zong an kal taakmi a um ve. Cu ti KIA le Kawlralkap an i kah lio ah cun Kawlram nichuak thlanglei Karen ramthen ah KNU le Kawl ralkap an i kaap ve. KNU nih Phapun pengkulh um Kawl ralkap Tatmaha 5 cu an tuk hna i Kawl ralkap 38 bak te an thi. Cu hnu ah Kawl ralkap Tatmaha 6 zong an kah than hna i 3 an thah than hna.\nCun nai ah khan Ta-thung Kha-yan um Kawl ralkap Tatma 44 cu an kah than i 5 an thah than hna. Nihin zing KNU kahmi Kawl ralkap Tatma 77 kha a thimi an chim lo. Tam lak an thi an ti. A fawinak cun KNU nih Kawl ralkap 50 leng an thah ve cang hna. KIA le KNU fonh in Kawl ralkap an thahmi hna hi 200 leng an si cang. KNU lei chimnak ah cun Kawl Ralkap “Chi-hlin” Ke ralkap hi an tam ti lo 60000 hrawng si dawh an si. Sakhan Tatmaha ngan zong an ngei ti lo. Cheukhat Tatzin hna cun 800 um dingah 120 tluk hna an um cang an dih pah cang ko lai an ti.\nCun AA hi anmah KNU chim nak ah Kawl ralkap nih an lem len hna nain kanmah tlangcung lei ah an tang ko. Atu zongah KIA sin ah ral an tu ko cun TNLA sin ah AA an um fawn. TNLA le RSSC hi a rauh hlan ah an rak lang colh ve ko lai. CRPH nih an chawnh cang hna tiah anmah KNU fb page an an chim. Kawl ralkap nih an duhmi vanlong zong hmang ko hna seh. Fak deuh an kan kah le tam deuh an thih si ko. An zenkuan zong dihzau seh tiah KNU nih zei poi loin an Chim. Ref. KNU lei thlahmi lakmi si. By Saya Tluang Ceu Thang\nNihin Hakha Mino Cawlcangh Ning Cu Uar An Um Kho Tuk\nCNF/A Cungah Ka Vuivai Ngam Lo! A Ruang?


Mipi nun ka khamh hna a ti nak ah amah tu thi lak in an kahmi Hero Zin Min Htet – The Cherry Par\nMipi nun ka khamh hna a ti nak ah amah tu thi lak in an kahmi Hero Zin Min Htet\nMipi nun ka khamh hna a ti nak ah amah tu thi lak in an kahmi Hero Zin Min Htet(Kachin)\nNihin Kachin ram Myitkyina ah ralkap nih mipi sandahpiahmi an kah hna. Pahnih an thi a dang 4 leng hma an pu.\nNihin kah that a tongmi pahnih lakah pakhat cu mino te kum 23 Zin Min Htet a si. Zin Min Htet cu chuahpi unau 3 lakah a hniang bik a si.\nCun fapa fangkhat ngeihchun mi a si fawn. Dawr ah rian a tuan i hringtu a nu a cawmmi pa fel hawikom ca zongah mitha a si. Nihin sandah an piahnak ah palik le ralkap nih mipi cu an kah hna. Cu ti mipi kah an ton lio ah cun Zin MinHtet nih mipi ka kham hna a ti nak ah amah tu cu a lu ah an kah i a thih hi a si.\nRelchap; Ralkap nih an kuat an thlen caah mipi kan rian. Nikhat hnu nikhat ralkap an thazaang a tlak cang caah i thuhnawhnak hmun biatak in an kawl cang . Sianginn, Siizung le Hall deuh ah um an i tim. Biakinn tiang zong biatak in ven hauh dawh kan si. Abik in ralkap an thazaang a tlak tuk cang caah a dihdonghnak an tuah khawhmi cu mipi tlerhkhawnh, thih phoih le tleih a si. Cun Heh tiah meithal an puah lai. Meithal in mi kah kha an ngamhtuk ti lo. Minung cu zat cu ralkap nih an thah hna timi thawng Vawlei pi theih lengmang kha an ngamh ti lo.\nUS siseh UN zong nih mi kaap ti hlah tiah ralrin a pek cang. Cucaah a hlan bantuk in mi cu an kah ti lo.Cucu mit hmuh a si . Nizan tihni hrawng cu a hlannak in an dai deuh cang hih. Siloah atu cu zeidah an tuah cang lai ti cun mitleih in an hrang than lai. Mi an kah ngam ti lo caah an hmuhi poh kha tleih khawh an i zuam lai. An tleihmi hna hi khuika an chiah hna le an thih le nun zong theih lomi an tampi lai. 1988 lio bantuk in tleih tongmi cheukhat cu mi hmuh lonak ah a thli in an thah khawh hna. Cucaah ralkap tleih lo hrimhrim kan i zuam hna lai. An kuat an thlen cang caah ralrin tein um kan herh. An donghnak kuat a si cang.An dih cang ko lai hih. CreditL Tluang Ceu Thang\n← Biakhiahnak caah a biapimi-thil le zualral-thil thleidan thiam herh\nTa’ang (TNLA) ralkap cu mipi runven dingah khuapi lei an panh ve cang. →


Khua Tih Nung Lungtekep Hmanh Lak Ngam A Si Lo – Chin 11 News\nKhua Tih Nung Lungtekep Hmanh Lak Ngam A Si Lo\nHlan kan pipu hna nih chiatsarh mi khua a si ti in an chauk tak mi khua an rak nei, an khua vengtu khua chia a lungtling lo tik ah pam nak le pulhrai cu a tlung ter tiin zumhnak an nei.\nCalifornia ram chung i Bodie kha cu khuachia cennak khua a si tiin 1950 hrawng ah mipi nih an chuah tak mi khua a si. Tuni tiang a ho hmanh an um duh lo/ an um ngam ti lo. 1962 kum ah a tlang in cozah nih an veng tawn i hi Bodie state Historic Park ah an tuah.\nTu ahcun pal khawh a si cang nan nikhat ah suimilam 2chung lawng um an siang, an chuahtak lio ah khan an an chiah ta mi bungbel, thilri pawl zawng a um nak kel ah an um pakhat hmanh a tlau mi le a rawk mi an um lo a tu tiang in himbawm tein an um ko tiah a va kal mi nih cun an chim. Cozah in zei hmanh lak an siang lo, BOdie khua chung ah thilri a lak tu cu chiatserhnak an cung ah a tlung i thil an tuah nak ah hlawhtlingnak an hmu bal lo tiah an ti.\nThilri laktu an rak um bal i an nunnak ah buainak an tong lengmang, khuachia nih an tlun tawn hna ti an theih ruangah an thilri cu lak an duh lo, thilri an lak mi cu an va chiah than.\nkhua chung i lungtekep hmanh ah lak ngam a si lo. 1876kum ah khan rak tlak mi khua a si i minung 10,000 hrawng an rak um nak khua a si. khua hlunghlai tuk mi a si abna tuk in saloons tuaknak 70, lamnak inn lianpi, gambling halls, hotels le biakinn te hna a tha tuk mi an rak nei bal.\nA si nain, mi sual umnak hmun khua ah an chuak i khua chung ah an i thah tawn. Tual chung i thahnak khuapi ah a cang ruangah khuachia an karh deuh deuh, mipi hnahnawh nak an pek hna ruangah aho hmanh an um ngam ti lo.\nNu pakhat a thlaruh tuk mi a um i a vahvaih ning zawng hi tih nung tak tak khi a si, tih a nung tuk um nak a that hna lo caah minung umnak ding khua a si ti lo tiin an rak chuahtak. A pawngjam i a ummi pawl nih zanlai ah Bodie khua chungah thawngvang a mak tuk tuk mi an theih tawn.


KHAH NI 2 TE LAWNG CAAN A UM CANG, KAN CHUNGKHAT CHIM ZOK HNA USIH – The Chinlung Post\nTutan thawngthanhnak an tuahmi hi abiapi taktak mi a si caah, kanmah le chungkhat cingla rualchan ramchung ah Cozah rian attuanmi vialte chim hna usih. Cozah rianttuantu vun tikah ah CDM ah alut lomi hna caah asi. Hi bantuk thil thanhnak an tuahmi hi abiapi taktak mi asi cang. Athei cangmi zong nan um kho, asinain athei rih lomi caah kan langhter. Atanglei bangin thanhnak an tuahmi cu asi.


Lai Putar Thih A Za Rih Lo Mi An Thih Tawn Nak A Ruang Cu Nupi-no Tuk Mi An Neih Ruangah A Si .. ” Tiin ..(+Video) – Onlinenungak\nLai Putar thih a za rih lo mi an thihnak cu Nupi-note an neih ruangah a si ” tiin kan chim mi hi nan nih a chuak kho men.. ” Nu ” timi cu taksa nuamhnak lei i ningzak hmangmi an si nak cu kum 30 an tlin hnu lawng ah a reh ti a si… Kum 30 in Kum 50 tiang cu Mi an duhnak thinlung a vingh bak in ai vingh lio taktak a si.\nCucu pa tam deih nih an theih i Putar nih Nupi-no deuh mi a neih tikah an thinphang thluahmah ko.. Putar nih Nupi-no a neih tikah Nu i a thinlung put a theih cia. Zeitluk in dah pa an duh ti zong an theih. Putar an si tikah taksa nuamhnak lei ah an thazang a um kho ti loh. An Nupi-nomi hen taksa sinak an hman tik ah an dih dengmang tik ah an theih a herh hrimhrim mi, Nupi-no i diriam a thei kho ti loh nupi le nih an i za kho ti loh.\nA cheu cu an nupi le nih an rawnpiak deuh hna. A cheu cu a thlitein an tuah. zei bantuk dah an tuah tiah cun, hursii, saupi nupa an si khawh nak hnga sii an ei. Cu bantuk a si ruangah kan Laimi Putar thih zalo mi an thih lengmang nak a si. . Nupi cheukhat nih cun, sii an ei khawh ko nain an kham loh. A cheu cu ngandam nak lei fimthiam nak a nei mi pawl nih cun an kham.\nCu bantuk hue sii a si lo le, nuva sinak i a nuam mi sii ti bantuk a man tlawm tete cu putar nih cun ei lo bak ding a si lai. Putar i a lung le an cuap nih an tuar kho loh.. Cun , thisen sang zawtnak , zun le thisen thlum zawtnak le lunglei zawtnak a nei mi le bang nih cun ei lo hrimhrim ding.\nLung hri ttha lo, thaw chuah nak hri a cak lo mi, ti bantuk nih ei lo hrimhrim ding. 2012 kum lio ah Putar pakhat hlawhhlang mi nih nungak no ai hlan i, Hotel ah umti an i tim. Nungak nu a tak ai khawlh lio ah cu bantuk sii a rak ei i a ruak in an char, a ruang cu A lunghri , a cuap nih a tuar khawh lo ruangah a thi mi a rak si. A tu bak in a thih lo hmanh ah hmailei caah tih a nung tuk mi a rak si.\nPutar nih Nupi-no a rak neih i taksa nuamhnak lei i harsat nak nan ton sual a siah cun, Doctor he i ceih hmaita hrimhrim uh. A neih cem nak Doctor sin ah i piah ding a si.. Dictor nij sii thatha a rak in chimh lai. hman ding ei ding le tuah ding pawl zong thaten a rak in chimh lai. Video rak zoh..


Trump hi Pathian nih a Thim sualmi a si tiah Laipa Van Tum nih a Phuan – Kawltu Team\nTrump hi Pathian nih a Thim sualmi a si tiah Laipa Van Tum nih a Phuan\nDecember 28, 2020 Pu Tawn Mang\nPathian nih a thimsual i a hlawt tthanmi, Saul siangpahrang le US Mirang Evangelical Khrihfa pawl nih an rak thimsual cikcekmi, Donald Trump: Khrihfa tampi nih nan i thawh i Pu Trump cu Pathian thimmi a si, Khrihfa ttha a si, Khrihfa a kan dawt, a kan ttanpi nan ti. Asinan cucu a hman lo. A palh tukmi ruahnak a si. 1 Samuel 8:4-9 kan rel ahcun Israel upa hna nih Samuel cu an thawh i kan innpa ram hna nih siangpahrang an neih bantuk in kannih zong siangpahrang kan chiahpiak ve an tinak kan hmuh. Atak te cun Israel upa hna nih siangpahrang neih an duhmi cu Pathian le Samuel hna a tla lo/ an duh lo.\nAruang cu Israel miphun i an siangpahrang cu Jehovah Pathian kha a si ko. Cuve bantuk in Mirang evangelical khrihfa (US Laimi khrihfa telh in) pawl nih US president caah an thimmi Donald Trump cu Pathian a lungtling ve lo. Israel upa pawl i siangpahrang halnak cu Pathian le Samuel an lungtling lo buin Pathian nih Samuel cu Saul kha siangpahrang ttuanding ah chiti a thuhter. Pathian nih Israel upa pawl i an halmi cu Pathian nih a el siang hna lo caah Saul cu an siangpahrang caah a pek hna/a thimpiak hna. Asinan Pathian nih Saul cu Israel miphun siangpahrang caah a thimsual ve ti uh sih law kan palh lai lo dah.\nAruang cu Saul siangpahrang nih Pathian nawl le Samuel chimmi cu a ngai duh ti lo/a zul duh lo. 1 Samuel 15:1-9 chungah Saul nih Samuel chimmi a ngai duh lonak kan hmuh. Ahme 9 ah kan hmuhmi cu “Sihmanhsehlaw Saul le mi hna nih khan Agag le tuu lak i a ṭha bik hna le cawtum lak i a ṭha bik hna le cenhmi saṭil thauthau hna lakin a ṭha bik hna le, tuufa hna le a ṭhami vialte kha an zuah hna i an hrawk cikcek duh hna lo; a ṭhalo le santlailo vialte lawng kha an hrawh cikcek hna.” Mah ka hin Saul duhfah hakkauhnak le amah ca lawng a ruahnak kan hmuh khawh. Cutik ah “Bawipa bia cu Samuel sinah a ra phan: ‘Saul cu siangpahrang i ka rak ser caah hin kaa ngaichih; zeicahtiah keimah zulhnak in aa mer cang i ka nawlbia kha a tuah hna lo,’ tiah a ti.\nCun Samuel cu a thin a hung i Bawipa kha zan khuadei in a auh” (1 Samuel 15:10-11). Saul nih Pathian nawl a ngai duh lo tikah Pathian lila cu a ngaichih tuk, Saul cu siangpahrang tuanding ah a thimmi cu. Cucun Pathian thlarau nih Saul cu a chuaktak i David cu Israel miphun siangpahrang ttuan dingah a thim tthan. Phundang kan chim ahcun Pathian thlarau cu David sinah a tthial. 1 Samuel 16 ah kan hmuhmi cu David cu Israel miphun siangpahrang caah chiti thuh a si i Saul chungah thlarau ttha lo a lut cang. Mahtik ah Saul cu a zaw i David nih tingtang a tumpiak caan poah a dam. Thlarau ttha lo a chung i a luh caan poah David cu thah ding in a dawi peng/thah a zuam peng. David sinah Pathian thlarau a tthial cu Saul nih a hnahchuah tuk.\nMirang Evangelical Khrihfa nih Trump cu US president ttuan dingah kum 4 an thim i amah chungkhar sipuazi hlawknak le miaknak le amah pumpak duhfah hakkauhnak lawng a ruat tikah atu cu Pathian thlarau nih a chuah tak ve Pathian thlarau cu Biden sinah a tthial ve cang. Kum 4 a ttuan chungah Pathian duhnak le Khrihfa cawnpiaknak he a tlakning in a um duh lo/a ttuan duh lo/a zul duh lo. Phundang in kan chim ahcun Trump nih US president kum 4 a ttuan chungah Pathian duh lomi, tthat lonak a phun2 a tuah ve. Cutik ah Mirang Evangelical khrihfa nih an thimsual mi Trump cu Pathian nih a duh ti lo/a hlawt cikcek cang i Biden a thim.\nMahcu Trump a hnahchuak tuk ve i Biden le Democratic party pawl cu hehtiah a phun2 in hnahnawhnak le harnak a pek hna. A buai hnawh peng rih ko hna. Hi hnu zongah buainak, hnahnawhnak, le harnak pek ding a tim len rih. Saul chungah thlarau ttha lo a luh tikah David cu thahding in a dawi peng bang Trump zong thimnak in a sungh cang tikah Biden te phu cu a phun2 in hna a hnawh ve hna/a buai hnawh ve hna. January ni 6 le ni 20 zongah zei bantuk buainak le hnahnawhnak dah a tuah te lai i a chuahpi te lai ti kan theih kho rih lo. A tuahte lai ti zumh cio a si ko. Biden le a party cu fir a phun2 a puh hna. Lih le hrokhrawl a puh hna. Asinan pakhat hmanh a piah khawhmi a um fawn lo. COVID ruangah mail in thimnak tuah a si tikah buainak tete le tlamtling lonak tete a um kho timi zong a ruat duh lo.\nPathian nih Saul cu Israel miphun siangpahrang ttuan dingah a thimsual bang US Khrihfa tampi (Laimi khrihfa telh in) nih Pu Trump cu US president caah an thimsual cikcek ve. An i palh cikcek ve cang. Mahtik ah Pathian nih Saul cu a hlawt bantuk in Trump zong a hlawt ve i Pathian thlarau cu David cungah a tthial bang Biden sinah a tthial ve cang. Duhfahnak le hakkauhnak le mah ca lawng a ruatmi Saul siangpahrang le Donald Trump cu Pathian thlarau nih a chuahtak cang hna/a hlawt cang hna. Saul nih David cungah hnahnawhnak, buainak le harnak a phun2 a tuah bang in Trump le Khrihfa tampi zong nih Biden le Democratic party cungah hnahnawhnak, buainak, le harnak a phun2 hi hnu thlahnih chung cu tuah dawh ve in an um. US ram le US president caah thimmi Biden caah fak piin thlacam rih hna uh sih. Credit: Van Tum\nRelchap:-Zualko: (RIP) Thantlang um Pu Cung Kam (Bawi Iang Pa) cu Thlam Inn Leng in a tla i a Nunnak a Liam\nA poi kho tak tak. Christmas le kum thar kar ah hibantuk vanchiatnak kan ton hi a poi tak tak. Chin Broadcasting Network nih cun hi hin a langhter. ‘Thantlang peng Sihhmuh khuami Thantlang um Pu Cung Kam (Bawi Iang Pa) cu 28.12.2020 zaan suimilam 10 lei a riah nak ah ruah pak lo in thlam innleng in a tla i a nunnak a liam tiah theih a si.’ Source: Chin Broadcasting Network.\n← Zualko: (RIP) Thantlang um Pu Cung Kam (Bawi Iang Pa) cu Thlam Inn Leng in a tla i a Nunnak a Liam\nUS Bawmhnak $ 2000 kong a Linsa tak tak than Cang →


Jehovah Tehte Hna i Cauk Pawl Hi Zeitindah Ṭial A Si i Leh A Si?\nU.S.A., Caṭialnak Department\nKan si khawh chung in “phun kip, ram kip, holh kip le mi kip sin” ah “thawngṭha” chim khawh awkah kan cauk kha holh phun 750 leng in kan chuah. (Biathlam 14:6) Cutluk in a harmi rian cu zeitindah kan ṭuan khawh? Vawlei pumpi ah a ummi Jehovah Tehte caṭialtu hna le calettu phu hna bawmhnak thawng in kan ṭuan khawh.\nA hmasa bik ah Mirang ca in an ṭial. Uktu Bu nih kan zungpi ah a ummi Caṭialnak Department i rianṭuannak kha an tlangtlak. Mah department nih kan zungpi le Bethel cheukhat ah rian a ṭuanmi caṭialtu pawl rianpeknak kha an tlangtlak. Hnulei sining aa dangmi caṭialtu tampi kan ngeih hna caah miphun zakip caah man a ngeimi kong kha an ṭial khawh, cucaah miphun tampi chung i mi hna nih kan cauk kha an duh.\nMah ca kha calettu hna sinah an kuat. An ṭialmi ca kha Uktu Bu nih an zoh ṭhan i a palhnak kha an remh dih hnuah, vawlei pumpi i a ummi calettu unau pawl sinah computer in an kuat hna, annih nih an leh, an check, an rel i an remh. Mirang ca i aa ṭialmi a sullam ning in leh khawh awkah a hmaanmi biafang kha thim an i zuam.—Phungchimtu 12:10.\nComputer nih rian hma a kalter. Computer nih ca a ṭial kho lo i ca zong a let kho lo. Asinain, computer hmannak thawng in rian hma a kal deuh. Jehovah Tehte Hna nih Holh Phun Tampi In Ca Chuah Khawhnak Electronic System (MEPS) timi kha an tuah, mah System ah holh phun tampi a lut kho i ca nam awkah hmanthlak le ca a chuahter khawh.\nKan lehmi holh cheukhat cu mi thong tlawmte lawng nih an hman. Anmah hna holh i tel in holh phun tampi in zeicah mah tluk in ca leh awkah kan i zuam? Zeicah ti ahcun “mi vialte nih khamhnak hmu hna seh ti le biatak kha hngal hna seh” ti kha Jehovah nih a duh caah a si. —1 Timote 2:3, 4.\nKan cauk pawl hi zeitindah ṭial a si?\nKan cauk pawl hi zeicah holh phun tampi in kan leh?\nShare Share Kan Cauk Pawl Hi Zeitindah Ṭial A Si i Leh A Si?


Messi Uar Mipawl Caah, Missi Hi A Goal Shot Dan Pawl Zoh Ah Hin Uar Lo Awk A Tha Lo, Cu Lawnhlah A Nupi Hrim A Dawttuk – Global Chin Post\nHomeMagazineMessi Uar Mipawl Caah, Missi Hi A Goal Shot Dan Pawl Zoh Ah Hin Uar Lo Awk A Tha Lo, Cu Lawnhlah A Nupi Hrim A Dawttuk\nMessi Uar Mipawl Caah, Missi Hi A Goal Shot Dan Pawl Zoh Ah Hin Uar Lo Awk A Tha Lo, Cu Lawnhlah A Nupi Hrim A Dawttuk\nAgentina rammi Barcelona team bawlung chuih thiam Messi cu a nu pi a dawt ning hi cattial tu hmanh nih a uar tuk hna. Zeibantuk in hme na dawt hna Messi ti khin hal a phu ko. A ttawk a dawh tak mi nungak hmanh zei ah ruat loin a nupi lawngbak a duh mi tiin hopoah nih nan hngalh cio ko lai. Nungak dang duh hmang tiin thawngpang leng bal lo mi khuaruah har ding rak si lo zeiruang ti ahcun,a nu pi nu hi duh rak nung kho tuk ve mi a si. An puai lio video tawi zong zoh chih khawh a si.\nAtu zong hi a dawt tuk mi a nupi hmur pungsaan bak in tatto a pang ah aa suai chap. Athar a suai mi tatto cu a tawi deuh mi thil a hruk ah hmuh khawh ding si i, angki cung lei hruk lo um lio ah hmuh khawh ding in a pang ah a suai. A nupi min cu Antonella Roccuzzo a si.\nAnnu hi kum 29 lawng si rih i a tungsan hi pe nga le lehmhah pahnih a si, kum 2017 ahkhan Messi he an rak i tthi um, fa pahnih an ngei cang. Zei ti chimh hmanh ah Messi caah cun a nupi nu hmur hi a ropui bik mi si i a si lai cu. Nupi le hmur lo in tatto a suai mi cu Messi hi a voikhat nak a si men lai.\nMessi nih a goal nak pawl tlawmpal arak mak ko


Myanmar Idol Nih A Kalpi Mi Le Phunglam – Chin World News Evening\nMyanmar Idol Nih A Kalpi Mi Le Phunglam: Myanmar Idol cu kum 2016 ah thok a rak si i, atu ahcun Eain Mat Sone Yar le Molody Wolrd zuamnak hmanh in a minthang i, a lar deuh cang. Myanmar Idol hi Shwe Thanlwin Company hmangin tuahmi a si i, Shwe Thanlwin Company ngeitu nu hi nutung ‘Nuthlawi’ Daw Nan Mawloh Sai asi. Kum 4 chung an tuah cang i, season 1-4 tiang tuah a si cang.\nSeason khat in pathum tiangah Winner simi hna cu, pakhatnak ah Saw Lah Htaw Wah si i, pahnihnak cu Thar Nge si i, pathumnak cu Phyo Myan Aung an si hna. Muanmar Idol hi business pakhat a si pinah kumli chungah a tthangcho taktak. Kawlram chung hlasakthiam kawlnak hmun zong a si pinah company dnagdang hna zong nih an rianttuannak hmun pakhat bantukin an ruah ve.\nMPT, Telenor le Mytel company he an ttuan tti vote pakhat ah an hmuh mi miak cu an i tthen ve. Tukum 2019 i an Judges hna cu Tin Zar Maw, Aung Ko Latt le Phyu Phyu Kyaw Thein an si i, an hlawh hi ting 1000 in ting 3000 hrawng si. Nain an hlawh kongah biafiang taktak theihmi um lo.\nA ruang cu US ah rianttuan in a um mi Tin Zar Maw zong a rianttuan mi dinhtak in Myanmar Idol zuamnak i Judges a ttuan tikah an hlawh hi a tlawmhrim lai lo. Myanmar Idol pakhatnak simi cu phaisa, tteihkhan pakhat le laksawng dangdang pek an si i, 2017 i pakhatnak hmutu Rakhine pa kha ting 300 le tteihkhan pakhat pek asi. Cun, 2018 pakhatnak hmutu kha ting 500 le tteihkhan pakhat pek asi.\nZuamnak phunglam: Top 11 finalist tiang hi Judges pawl kutchung ah an um i, anmah mark peng ning in an kai/ an tla kho. Top 11 finalist Winner tiang belte hi mipi vote ah aa hngatmi a si tikah kai le tlak kong cu mipi kutchung ah aa hngat cang. Myanmar Idol zuamnak chung a um mi hna caah zulh dingmi siikan- daan an ngei i, anmah nawl in zeihmanh an tuah khawh lo pinah an cawlcangh ning vialte zong CCTV in an zoh peng ve hna. Pa le nu zong a dangdang te ah chiah an si i, zulhphung a buarmi paoh cu banter an si colh.\nGrand Final aa zuam dingmi hna cu zarhthum chung caan pek an si i, mah chungah Judges nih cun teinak hmu ding cu an theih cia cang nain business ai bantukin caansau an laknak zong asi. Cun, Grand Final an i zuam hlanah anmah le khua ah tlunter an si lai. Nihnih thumchung hi mipi sinah caan hman khawhnak nawl an pek hna lai i, mah chungah mipi thinlung la in mipi an hip kho hna maw? timi hi an zoh bikmi pakhat si.


Mipi Ralkap le CNA nih ZRA an Dohnak a Ruang – THE CHINLAND POST\n2022 February 3 — Zomi Revolution Army (ZRA) hi Zomi Revolutionary Organization (ZRO) in a hrim mi a si. ZRO hi 1993 April thla ah an dirh. India ram Manipur State Churachanpur ah (Camp) Headquarters an tuah. Manipur State chung ah Kuki tiah theih mi Zo fa miphun hna he an karlak ah remlonak an ngei ruang ah Zomi Revolution Army tiin hriamtlai cu 1995/6 kum ah an hun dirh. An lutlai ah Thanglianpau Guite a si.\nAn timh bik mi cu Upper Chindwin in Kalay-Kabaw-Tamu in Chinram Tonzang-Tedim peng tiang khi Zomi State (Myanmar) ah pakhat ah dir an timh. Kalaymyo cu Zomi Capital (Khualipi) ah ser in Tedim City, le Tonzang City then in Myanmar ram chung ah State ser khawh lam an kawl.\nZRO/ZRA hi cu India a cozah a dohtu phu tiah theih a si. Sihmanhsehlaw, Kawlram chung a cawlcang mi hi nichuah lei ZRO tiah an um. A biapi bik in India a cozah he remdaihnak ser in India ram ah mipi ralkap sinak in a um mi an si. Cuti an um hnu cun, Chin ram ah ra in an cawlcang. ZRA a cawlcanghnak hi a sau ngai cang. 1995/6 hrawng caan ahcun Kawlram chung si loin India lei ah hmunhma an rak khuar.\nZRA cu Kate (Meitei) miphun hrimtlai People’s Liberation Army(PLA) he Churachanpur ah um hmun khuar in Chin State lei Tedim le Tonzang peng ah an hun lut hnu ah Bing (Opium) le Rithaisii, thilthalo an tuah. Myanmar Ralkap Senior General Than Shwe Chan in Monwya um Northwestern Command ukmi Regional Operation Commander General Tha Aye chan le General Hung Ngai chan in USDP chan tiang ah Chin ramkulh le Sagaing ramthen chung ah duh poah in an tlawng leng kho. Kawlram mi sinak ID tiang an ngei. Myanmar Military Council nih ser mi ကပစ (Kah-pah-Sah) factory nih an sermi 15 MA-1 Assault rifles le hriamnam tha le ralthuam tampi cu ZRA le PLA sin ah an pek hna tiah Chindwin Media nih a tar lang.\nZRA nih Zogam tiah a auhmi MAP\nZRA le CNA Karlak Buainak\nRalhrang (SAC) cu Mipi nih Dohthlennak a tuah lio ah Zomi Revolutionary Army (ZRA) hi Chin miphun vialte le Myanmar ramchung mipi vialte caah hna hnawk mi buaitertu an hung si. Tedim peng chung ah CNA, CDF le ZRA kahdohnak a a chuak. Hi kong he pehtlai in cun CNA nih ramri runven cawlcanghnak an ngeih lio ah ZRA he an i ton ruangah kahdohnak a chuah. ZRA lei ralkap 4/5 hrawng an thi, nain CNA lei ralkap cu i khawndennak a rak um lo.\nZRA he kahdohnak a chuahnak a ruang pakhat cu kahdohnak aa thawk hlan ahhin ZRA cu Kawl ralkap riahbuk ah luhchuahnak an ngei tiah theih a si. Cun, rampi kahdahnak cahren Nationwide Ceasefire Agreement (NCA) lam cu CNA nih an zulh lio ah CNF zung onnak an ngeih mi zong bomb voihnih an rak puah hnawhnak pawl hna hi a rak um bal.\nCun, Tonzang peng chung ah CDF pawl an um i CNA he humhimnak caah hmunhma check felnak an tuah. India ram lei in ral phu pawl nih kan ram chung ah Bing (Heroin) cinnak te pawl hna an tuah caah mi ramdang nih kan ram chung ah an duh poah in thil an tuah cu miphun dawtnak thinlung he an cohlang kho lai lo. Ralhrang SAC kuttang ah Bing rianṭuannak hna an tuahmi a um caah hmunhma check felnak an ngeih lio ah an i kahdohnak hi a si.\nTuan deuh lio ah Kalay-Tamu lei ah India ral phu pawl hmang in ramri ah thiltuahnak a um tawn. A biapi in Kawl ralkap pehtlaihnak in Bing cawk-zuarhnak a um. Cu lawng si loin, Tedim peng chung ah PDF dirhmi cu ZRA nih a rak ṭhawl hna. ZRA nih tutan dohthlennak in a chuakmi PDF cu an buk tiang hrawh piak in kan hnu kum May, June thla ah a rak kah hna. CNA nih mipi hriamtlai Training ah Chimhcawnnak an tuahmi riahbuk pawl zong an hrawh piak dih.\nZRA karlak le CDF, PDF le CNA karlak ah raldohnak a umnak a ruang bik cu Chin ram chaklei peng Tedim peng le Tonzang peng le Kabaw Velley peng ah ZRA lo in hriamtlai dang phu an um kho lo tiah ralhrang Min Aung Hliang nih Myanmar ram uknak hramhram a hun lak ka tein ZRA (Eastern Command) nih 2021 April 17 ah thawgthanhnak a tuah colh.\n2021 December 17 ah ZRA le CNA raldohnak a umnak kong ah ZRA umnak hmun ah CNF/A an ra ruang ah ZRA nih kan kahmi hna a si tiah thawngthanhnak a tuah. Zoland ram ah hmun a khuar mi Kawl ralhrang (SAC) umnak ah CNA nih a va doh mi a si. Tedim peng ummi ralhrang SAC cu CNA nih a tukmi cu ZRA lei nih SAC kap tang in a bawmh mi kha a si deuh.\nZRA le PDF/CDF Karlak Buainak\n2021 May 22 ah Tedim peng hrambunh PDF camp cu ZRA nih a tuk. June 16, 2021 ah PDF-Zoland camp pakhat a va tuk rih. Mahlio ah Meithal, ei-din, sii-ai le thil dang dihlak ah Kyat sing 60 man ZRA nih a hrawk piak dih. Cun, September thla chung ah Tedim peng chung um CDF-Hualngo camp pakhat ah ZRA nih a tuk rih. December 5 ni ah PDF-Zoland hruaitu Cin Siam Suan cu Tedim khua ah an rak thah.\nKawl ralhrang le mipi kahdohnak Webulah (Falam peng) raldohnak ah Kawl ralkap lei in Tedim holh a hmang mi ralkap an tam ngai ti a si. Cun, 2021 Tahan khuachung i mipi lei ralkap umhmur khuarnak (khanthat) kahdohnak lio zong ah anmah ZRA cu Kawl ralhrang thuam hruhter in Kalay Civil Army (KCA) kahnak ah an um tiah thawngzamhnak pakhat nih an rak tial. A ruang cu mah kahdohnak lio ah Tedim holh a hmang mi ralhrang lei in an um caah a si.\nTedim peng Hiangzing khua kahdohnak hnu ah Taingen khua kapnak zong ah Tedim lei in Kawl ralhrang le ZRA komh in ralkap 100 an tang ti. Bula jet fighter in bomb a thlak i, Combat Helicopter nih CNA/ PDF /CDF-mipi lei ralkap cu an doh hna.\nRihkhuadar (Tio) cunglei, Haimual khua ah (ZRA) cu Kawl ralhrang lei an tang ruang ah CDF/PDF, CNA hna nih January 29 Suimilam 2 ah an i kap. ZRA cu Kawl Ralhrang lei tang in Mipi ralkap le CNA cung ah buainak le kahdohnak a chuah mi chim lengmang ruang ah Chin ramkulh le Sagaing ram chung mipi runventu (CNF/PDF, Zoland, CDM Siyin, Zozam Army, People’s Defense Army-PDA) fonh in ram le miphun caah lungfahnak he thih ngamh in an doh cang hna.\nHramhram in uknak lak ton hi atu ahcun kum khat a tling cang. Chin ramkulh chung le Sagaing ramṭhen chung i a ummi CDF le PDF pawl cu kum dongh hlan ah thah cikcek ding hi a tuah cuahmah lio tiah CNA lei nih thil sining an hmuh. Mipi pawl he dirṭi in a si khawh chung kan kham rih ko lai. Hnu kir ṭhannak ding lam a um ti lo. Hmailei caan zong ah kham thluahmah a si rih ko lai tiah Pu Htet Ni nih a chim.\nCherhchan: ZRA kong ah, Irrawaddy nih biahalmi CNF/A Pu Htet Ni Bialehnak le a dangdang Chindwin Media, Khit Thit Media, Zalen, CDM Siyin tbk. nih an tialmi cherhchan in tialmi a si.\nHi hmuhning capar cu catialtu pumpak nih amah a hmuhning le thawngpang cherchan in a tialmi a si caah, The Chinland Post ruahnak le hmuhning a si lo, catialtu pumpak hmuhning a si. ~Editor\nPrevious PDF Kalay dirhnak le tangrual hawi he raldohnak; Voi 41 kahdohnak ah 219 an thah hna\nNext Rezua khuapi an khua ning in an zam